text:
Vakamatatataki Eso na Tikina Bibi
Ena veiyabaki sa sivi, sa mai veisau na ivakamacala ena Vale ni Vakatawa me baleta na parofisai i Isikeli. Ena ivola qo Vakalesui Mai na Sokalou Savasava i Jiova!, e levu na tikina e vakamatatataki kina. Raica mada ke o rawa ni sauma eso na taro e toka qo e ra.
Na cava e vakatayaloyalotaka na matadratou na va na kabula?
Dau kilai tu: Na matadratou na va na kabula se jerupi, e vakatayaloyalotaka na va na itovo talei i Jiova.
Vakamatatataki: Na matadratou yadua na ka bula e vakatayaloyalotaka e dua vei ira na va na itovo talei i Jiova, ia ni laurai vata na matadratou e laurai kina na itovo kece i Jiova. Eda kila tale ga kina na cecere, kaukaua kei na lagilagi i Jiova e sega ni vakatauvatani rawa.
Vu ni veisau: Ena iVolatabu e dau vakayagataki na naba va me dusia na ka e taucoko. Ni laurai vata na va na matadratou na kabula e kilai kina e levu tale na itovo talei, e vakatakarakarataka na cecere ni nona itovo o Jiova. E laurai tale ga ena matadratou na lagilagi, igu kei na kaukaua. Na va na kabula kaukaua e vakatakarakarataki ena va na matadratou na jerupi, eratou tu kece ena ruku ni idabedabe vakaturaga i Jiova. Qo e dusia ni iLiuliu Cecere Duadua o Jiova.
E vakatayaloyalotaki cei na tagane e taura tiko e dua na ileu ni iqi nei vunivola?
Dau kilai tu: Na tagane e taura tiko na ileu ni iqi nei vunivola e vakatayaloyalotaki ira na ivovo ni lumuti. Nira vunau qai veivakatisaipelitaki, era sa vakatakilakilataka tiko na yadredra na okati ena “isoqosoqo levu.”—Vkta. 7:9.
Vakamatatataki: Na tagane e taura tiko na ileu ni iqi nei vunivola e dusi Jisu Karisito. Ena qai vakatakilakilataki ira na isoqosoqo levu nira sa lewai mera sipi ena gauna ni “veivakararawataki levu.” Maciu 24:21.
Vu ni veisau: O Jiova sa solia vei Luvena me vakatulewa. (Joni 5:22, 23) Me vaka e tukuni ena Maciu 25:31-33, ena qai cakava na iotioti ni vakatulewa o Jisu me baleti ira na “sipi” kei na “me.”
Vakacava, erau vakatayaloyalotaki lotu ni Veivanua vaKarisito kei na nodra tawase na lotu Katolika kei na vakabauta ni lotu Tawase o rau na veitacini saqamua o Aola kei Aolipa?
Dau kilai tu: O Aola (Samaria, koroturaga kei Isireli), e qase, e vakatayaloyalotaka na lotu Katolika, ia e gone o Aolipa (Jerusalemi, koroturaga kei Juta), e vakatayaloyalotaka na lotu Tawase.
Vakamatatataki: E sega ni dusi lotu ni Veivanua vaKarisito na kedrau i tukutuku na veitacini yalewa saqamua qo. E vakaraitaka ga vei keda na ivakarau ni rai i Jiova nira veibutakoci vakayalo na nona tamata yalodina. E va tale ga qori nona rai me baleti lotu lasu.
Vu ni veisau: E sega ni tukuni ena iVolatabu ni rau vosa vakaparofisai ni lotu ni Veivanua vaKarisito o Aola kei Aolipa. Dua na gauna rau a vakatokai o Isireli kei Juta me rau watina yalodina o Jiova, ia qori na veiwekani e se sega vakadua ni cakava o lotu ni Veivanua vaKarisito kei Jiova. Na kena vakatauvatani tale ga o ira na tawayalodina vua na Kalou ina saqamua ena wase 16 kei na 23 ni Isikeli, e solia kina na inuinui ni na vakavinakataki tale qai vakalesui tale o Jerusalemi kei Samaria tawayalodina. Ia e sega na nona inuinui o lotu ni Veivanua vaKarisito me vakataki Papiloni na Ka Levu.
Vakacava e vakatayaloyalotaki Jerusalemi vukitani o Lotu ni Veivanua vaKarisito?
Dau kilai tu: E vakaibalebaletaki vakaparofisai vei Jerusalemi tawayalodina o lotu ni Veivanua vaKarisito. Na vakarusai nei Jerusalemi e dusia na parofisai me baleti lotu ni Veivanua vaKarisito.
Vakamatatataki: Na kedra ituvaki na tawayalodina e Jerusalemi, na qaravi matakau kei na takalevu ni ivakarau ca, eda nanuma kina na ka e yaco tiko vei lotu ni Veivanua vaKarisito, ia eda sega ga ni tukuna ni dusi lotu ni Veivanua vaKarisito o Jerusalemi makawa.
Vu ni veisau: E sega na kena yavu matata vakaivolatabu. Ni vakatauvatani vei Jerusalemi makawa, e se sega vakadua ni muria na sokalou savasava o lotu ni Veivanua vaKarisito. A vosoti Jerusalemi o Jiova ena dua na gauna, ia ena sega ni cakava qori vei lotu ni Veivanua vaKarisito.
E vakayacori vakacava na raivotu me baleta na sui mamaca ena buca?
Dau kilai tu: Ena 1918 o ira na lumuti era vakacacani era vesu tu vei Papiloni na Ka levu, vaka era mate ni sega ni toso tu na cakacaka. Era qai sereki ena 1919 ni vakabulai ira o Jiova mera kacivaka na nona matanitu.
Vakamatatataki: Dua na gauna dede era vaka tu na mate na lumuti nira vakabobulataki vakayalo ni bera na 1918. Qo e tekivu ena ikarua ni senitiuri G.V. qai cava ena 1919 G.V., e veidonui vinaka kei na vosa vakatautauvata i Jisu me baleta na tubu ni co ca kei na witi.
Vu ni veisau: Dua na gauna balavu na nodra vesu tu na Isireli makawa, me tekivu mai na 740 B.G.V. qai cava ena 537 B.G.V. E vakamacalataki ena parofisai i Isikeli na sui “mamaca” se “mamaca sara,” qo e dusia ni o ira era vakatayaloyalotaki ena sui era a mate tu ena dua na gauna dede. E sega ni vakasauri na bula tale ni sui, ena yaco vakamalua.
Na cava na ibalebale ni kena kau vata mai na rua na kau?
Dau kilai tu: Era duiyaloyalo na lumuti yalodina ni vakacagau tiko na iMatai ni iValu Levu, ni oti ga e dua na gauna lekaleka era qai duavata tale ena 1919.
Vakamatatataki: E vakabibitaki ena parofisai ni na vakavuna o Jiova mera dua ga na nona dauveiqaravi. Ni toso na gauna ni oti na 1919, era tomani ira na ivovo ni lumuti o ira na nuitaka na bula e vuravura e tubu tiko ga na kedra iwiliwili. Na ilawalawa ruarua qo era qaravi Jiova tiko ena duavata.
Vu ni veisau: E sega ni vakamacalataki ena parofisai ni a dua tu na kau, oti qai katiki, sa qai kau vata tale mai me dua ga na kau, se na kena tawase e dua na ilawalawa me qai duavata tale. E vakamacalataka ga na kena lai yaco na rua na ilawalawa me dua ga.
O cei o Koki mai Mekoki?
Dau kilai tu: O Koki mai Mekoki e yaca vakaparofisai, e dusi Setani ni sa kolotaki laivi mai lomalagi.
Vakamatatataki: O Koki mai Mekoki e dusia na nodra duavata na veimatanitu e vuravura mera ravuti ira na dausokalou savasava ena veivakararawataki levu.
Vu ni veisau: Na kena ivakamacala vakaparofisai o Koki, oya ni na soli me kedra na manumanuvuka era dau tokia na kedra qai vakarautaki na nona ibulubulu e vuravura, qo e dusia ni sega ni kabula vakayalo. Kena ikuri e veisemati vinaka kei na ka e tukuni ena ivola na Taniela kei na Vakatakila me baleta na nodra ravuti ira na tamata ni Kalou o ira na veimatanitu. —Tani. 11:40, 44, 45; Vkta. 17:14; 19:19.
Vakacava e raica qai sarasara ena Valenisoro o Isikeli me vaka e vakamacalataka e muri o Paula?
Dau kilai tu: Na valenisoro e raivotutaka o Isikeli e tautauvata ga kei na valenisoro vakayalo e vakamacalataka na yapositolo o Paula.
Vakamatatataki: E sega ni raica o Isikeli na valenisoro vakayalo e tauyavu ena 29 G.V., e raica ga na sala ena vakalesui mai kina na sokalou savasava me vaka e volai ena Lawa e soli vei Mosese, nira sa sereki na kau vakavesu. Na ivakamacala uqeti vakalou e vola o Paula me baleta na valenisoro vakayalo, e vakabibitaka na cakacaka e cakava o Jisu na Bete Levu Cake ena 29 ina 33 G.V. E sega ni bau cavuti ena raivotu ni valenisoro i Isikeli na bete levu, e vakabibitaka ga na vakalesui mai ni sokalou vakayalo me tekivu ena 1919 G.V. Eda sega gona ni vaqara e dua na ivakamacala me vakatayaloyalotaka na ivakarau matailalai ni valenisoro e raivotutaka o Isikeli. Meda raica ga vakabibi na ka eda vulica ena raivotu i Isikeli e vauca na ivakatagedegede i Jiova me baleta na sokalou savasava.
Vu ni veisau: E tiko na vuna bibi e duidui sara kina na raivotu i Isikeli mai na valenisoro vakayalo. Me kena ivakaraitaki, e laurai ena raivotu i Isikeli e levu na isoro manumanu; ia na valenisoro vakayalo, e dua ga na isoro e cabori kina “vakadua.” (Iper. 9:11, 12) Ena veisenitiuri ni bera o Karisito, e se sega ni kena gauna vei Jiova me vakaraitaka na ka dina me baleta na valenisoro vakayalo.


c: text/html

text:
ITALANOA 101
Vakamatei o Jisu
RAICA mada na ka vakaloloma oqo! Sa vakamatei tiko o Jisu. Era sa vakota na ligana kei na yavana ina dua na kau. Na cava era cakava kina oqori vei Jisu?
Baleta e so era cati koya. O kilai ira? E dua sara ga vei ira na agilosi ca, o Setani na Tevoro. A vakavuna mada ga o koya na nodrau talaidredre vei Jiova o Atama kei Ivi. Ia o Setani sara ga a uqeti ira tiko na meca i Jisu mera cakava na veika oqo.
Ni se bera mada ga ni vakoti ina kau o Jisu, era cakava vua na veika ca na kena meca. O se nanuma tiko na ivalavala ni nodra lai kauti Jisu laivi mai na were o Kecisemani? O cei o ira na meca oya. Io, o ira na iliuliu ni lotu. Ia meda raica mada na veika e yaco tarava.
E ratou dui dro na yapositolo i Jisu nira sa kauti Jisu yani na iliuliu ni lotu. E ratou biuti Jisu laivi tu yani kei ira na kena meca ni ratou sa rere. Ia erau sega ni lako sara vakayawa na yapositolo o Pita kei Joni. Erau muri ira voli ga na meca i Jisu me rau raica na veika ena yacovi koya.
Era kauti Jisu vua e dua na kena turaga o Anasa, a bete levu tu eliu. E lekaleka wale sara na nodra tiko e ke. Oti sa ra qai kauti koya tale ina vale i Kaiafa, e bete levu tiko ena gauna oya. Era soqoni yani ina nona vale e levu na iliuliu ni lotu.
E caka na veilewai ena vale i Kaiafa. Era kau mai kina e so mera beitaki Jisu ena ka lasu. Era kaya kece na iliuliu ni lotu: ‘Me mate o Jisu.’ Era kasivita na matana ra qai vacuki koya.
Ena gauna e yaco tiko kina na veika oqo, a tiko e tautuba o Pita. Era waqara na buka o ira na tu e kea ni sa rui batabata na bogi. Nira tatalai tiko, a raici Pita sara e dua na yalewa dauveiqaravi, qai kaya: ‘O koya oqo erau dau tiko kei Jisu.’
E sauma o Pita: ‘Sega, e sega ni o yau!’
Era tukuna vakatolu vei Pita ni dau tiko vata kei Jisu, ia e ba ga o koya. Ena ikatolu ni gauna e kaya kina na sega o Pita, e vuki mai o Jisu qai raici koya. Sa dua na ka na mosi ni yalo i Pita ni a lasu. E gole tani yani qai tabaka na tagi.
Ni sa cadra na siga ena mataka ni Vakaraubuka, era kauti Jisu na bete ina vale ni bose levu e vakatokai na vale ni Sanadrini, me lai veivosakitaki kina na veika me caka vua. Era kauti koya vua na iliuliu ni yasana o Jutia, o Ponitio Pailato.
Era kaya na bete vei Pailato: ‘Oqo na tamata ca e dodonu me vakamatei.’ Ni sa vakatarogi Jisu oti, sa qai kaya o Pailato: ‘Au sega ni kunea vua e dua na cala.’ Sa qai vakatalai Jisu o Pailato vei Eroti Anitipasa. E iliuliu kei Kalili o Eroti, ia e vakaitikotiko mai Jerusalemi. E sega tale ga ni kunea vua o Eroti e dua na cala, sa qai vakatalai koya lesu vei Pailato.
E via sereki Jisu o Pailato, ia era vinakata na meca i Jisu me sereki e dua tale na kaivesu. Oqori na dau butako o Parapa. A kauti Jisu mai tuba o Pailato ni rauta toka na siga levu, qai kaya vei ira na tamata: ‘Raica! Na nomuni tui!’ Era qai kaya na bete levu: ‘Kauti koya tani! Vakamatei koya! Vakamatei koya!’ Sa qai sereki Parapa o Pailato, qai kau o Jisu me vakamatei.
A vakoti ena kau o Jisu ena yakavi ni Vakaraubuka. O na sega beka ni raici rau, ia erau a vako tale ga ena yasa ruarua i Jisu e rua na dau basulawa. Ni bera ni mate o Jisu, e kaya vua e dua vei rau: ‘Nanumi au ni oni sa yaco ina nomu matanitu.’ E qai sauma o Jisu: ‘Au yalataka vei iko ni daru na tiko vata mai Parataisi.’
Sa dua na vosa ni yalayala totoka, se vakaevei? O kila se parataisi cava e tukuna tiko e keri o Jisu? A tiko beka e vei na parataisi a vakarautaka na Kalou mai na ivakatekivu? Io, ena vuravura ga oqo. Ni sa na veiliutaki vakatui mai lomalagi o Jisu, ena qai vakaturi koya tale na tamata oqo mai na mate, me marautaka na Parataisi vou e vuravura. Sa dua dina na ka rekitaki!

robotstxt: allowed

filter: keep


text:
VAKAVU KAUWAI NA NODRA I VAKARAU NA GONEVULI ENA GAUNA OQO.
Written by Rosena Volavola on August 10, 2022
E vakaraitaka na soqosoqo ni qasenivuli ena noda vanua(Fiji Teachers Association)ni dua na bolebole levu era sa sota kaya tiko ena gauna qo,sai koya na luluqa ni nodra i tovo e so na gone ena vei koronivuli ena noda vanua ka ratou sa kerea tiko  kina vei iratou na Tabana ni vuli,me tauyavutaki ka me tiko e dua nai tutu ni dau ni veivakasalataki ena vei koronivuli ni secondary.
Oqo e sala muria tiko na veimataqali kisi era sa basika cake tiko mai vei ira na gonevuli,ka sa vakaraitaki ni dua na leqa levu ka dodonu mena wali sara vakatotolo.
Na vei kisi e so e wili kina na malumalu ni nodra I tovo ni veitalanoa kei ira na qasenivuli, na veivakalolomataki vei ira eso tale na gonevuli, na nodra dau vosa viavialevu, na vosavosa ca, na veibuturaki ena I kelekele ni basi, na vakatavako kei na kana maruana kei na ceru glue.
E ratou kauwai sara vakalevu na I soqosoqo ni qasenivuli ni leqa kece oqo era sa laki vakila na qasenivuli, nai tubutubu kei ira nai vakalesilesi ni veikoronivuli ka vakavuna me dua nai wase levu ni gauna kei nai gu,era dau vakayagataka na qasenivuli ena kena dau vakatavulici tale nai tovo e rakorako ka matau.
Esa vakaraitaka taumada na Minister ni vuli Premila Kumar nia sa laurai oti na maruana ena dua na primary school ka sa dua nai tukutuku levu ka dodonu meda cakacaka vata kece kina.
Vakarorogo mai na VITIFM 92.FM/92.6FM/92.2FM
KAMICA QAI KACHIII!!!!
SOURCE: FIJIVILLAGE .COM


text:
Na Masu
Ia ni dou sa masu, kakua ni vosa balabalavu walega, me vakataki ira na tawa lotu; ni ra sa nanuma era na roguci ni ra sa vosa balabalavu.
O koya mo dou qai masu vakaoqo:
- "Tama i keimami mai lomalagi, Me vakarokorokotaki na yacamuni".
- "Me yaco na noumuni lew"
- "Me caka na lomamuni e vuravura me vaka sa caka mai lomalagi"
- "Solia mai vei keimami e na na siga oqo na kakana e yaga vei keimami"
- "Ia kakua ni cudruvi keimami e na vuku ni meimami valavala ca, me vala keimami sa sega ni cudruvi ira era sai valavala ca vei keimami"
- "Ia kakua ni kauti keimami ki na vere, ka mo ni vakabulai keimami mai na ca; Ni sa nomuni na lewa, kei na kaukauwa, kei na vakarokoroko, ka sega ni mudu. Emeni".


text:
E Dua nai Soqosoqo e Vakalawataki
Na Matabose (TLTB) e tauyavutaki ena 1940 me vakatulewataka ka qarava na qele vakaitaukei ena vukudra nai taukei ni qele, se ra lewe ni Yavusa, Mataqali se Tokatoka.
E qarava talega na kena lisi se vakalaisenitaki na qele vakaitaukei. Na Matabose e qarava nai wase ni qele levu duadua, ka uasivi duadua na veiqaravi e vakarautaka me baleta na qele e Viti. E vakarawarataka na kena rawati na qele kei nai yau e rawa mai kina me tarai cake kina na bula veimaliwai kei na bula vakailavo. E i naki levu duadua ni nona tauyavutaki oya, me taqomaka na nodra dodonu nai taukei ni qele ka cokonaka na vakailavotaki ni veivakatoroicaketaki ni veika me baleta na qele. E cakava oqo me vinaka kina o Viti raraba, vakauasivi na nodra vinaka nai taukei ni qele.
Ena gauna e liu, rauta na 1880, e rauta ni 87 na pasede na qele vakaitaukei e esa vakalawataka oti tu na matanitu vakoloni. Na veimataqali qele tale e tiko oya na qele vakamatanitu, qele voli vakadua kei na qele ena yanuyanu o Rotuma ka ratou wasea na vo ni pasede ni qele e Viti.
Me vakamatatataki ni qele oqo e sega ni rawa ni volitaki me voli vakadua. Ena dau suka lesu tikoga vei ira nai taukei ni qele. Nai tavi ni Matabose ka veivakaroti kina na iTaukei Land Trust Act oya:
“Na vakatulewataki ni qele vakaitaukei e sa soli vakatabakidua kina Matabose ka na qarava na Matabose mera vinaka kina nai taukei ni qele vakaitaukei”.
Na Uto ni Veiqaravi
Na TLTB ena Gauna Oqo
- Me vakatulewataka ka qarava na soli ni lisi kei na laiseni;
- Me kumuna ka veivotayaka nai lavo lisi;
- Me veivakadeitaki ni tiko na qele e maroroi tiko mera vakayagataka na kenai taukei;
- Me vakatulewataka ka qarava na qele ni mataqali ka ra sa kawaboko na lewena;
- Me raica matua ni muri tiko na veika e veidinadinatitaki ena soli ni lisi kei na laiseni.
Ena gauna oqo, e rauta ni 91 na pasede na qele vakaitaukei e Viti. Ia e dua nai ka va (1/4) walega e lisitaki tiko.
Ena gauna oqo, e sa marautaka tiko na Matabose nai lavo levu e 70 na milioni e dau kumuna tiko ena veiyabaki mai na lisitaki ni qele kei na kena vakayagataki ena veika tale eso.
E yavutaki na nona rawa ka na Matabose, mai na matalia ni vica na kenai tukutuku:
- E vuravura taucoko, o koya e duatani taudua na nona qarava na qele vakaitaukei.
- E dua nai soqosoqo vakabisinisi e vakalawataki ka Dauniyau talega ni qele kei ira na kenai taukei.
- O koya taudua ga na Matabose e se tauyavutaki mai ena gauna vakoloni ka se bula tiko ena gauna oqo. Mai na 1940, kina gauna e mai tu vakai koya kina o Viti ka yacova sara mai na siga nikua.
Me vaka ni toso cake tikoga na veika e kilai tani kina o Viti, ka vakilai sara oqo ena tabana ni saravanua, tabana ni teitei, kei na vakaduri bisinisi, esa namaki talega ni na rabailevu sara na gadrevi ni kena vakayagataki na qele.
Na matanitu esa cakava tiko na veika kece e rawa ni cakava me vakagalalataka e levu na tiki ni qele, me rawa ni vakayagataki ena veika e yaga kina bula raraba ka sa tiko na Matabose me vukei ira na via vakaduri bisinisi kei ira talega nai taukei ni qele me rawa kina na bula toro cake vei keda kece sara.


text:
ITALANOA 102
Bula Tale o Jisu
O KILAI koya na yalewa kei rau na tagane oqori? E itokani i Jisu na yalewa o Meri Makitalena, erau agilosi na tagane isulu vulavula. Na rumu lailai e iro tiko yani kina oqori o Meri a vakadavori tu kina na yago i Jisu. Oqori na ibulubulu. Ia sa yali na yagona! O cei beka sa kauta? Meda raica mada.
Ni sa mate o Jisu, era kaya na bete vei Pailato: ‘Ni se bula tiko o Jisu a kaya ni na vakaturi ni oti e tolu na siga ia e vakarota me yadravi na ibulubulu. Mera kua ni butakoca na yagona na nona tisaipeli, mera qai lai kaya ni sa vakaturi mai na mate!’ Sa qai kaya o Pailato vei ira na bete mera talai ira na sotia mera lai yadrava na ibulubulu.
Ia ena mataka caca ni ikatolu ni siga e mate tu kina o Jisu, a lako vakasauri mai e dua na agilosi i Jiova, qai vaqiqica tani na vatu mai na ibulubulu. Vaka ga era duru masima na sotia ena levu ni nodra domobula. Nira rai yani eloma ni bulubulu, sa yali na yago i Jisu! Era sa qai lako yani e so na sotia ina koro mera lai tukutuku vei ira na bete. O kila na ka era qai cakava na bete ivakarau ca? Era saumi ira na sotia mera lasu. Mera kaya nira lako mai ena bogi na tisaipeli i Jisu nira se moce tu ra qai butakoca na yagona.
Ni ratou qai lako yani e so na yalewa eratou tokani i Jisu ina i bulubulu, eratou kidacala ni sa lala tu! Erau rairai mai vakasauri vei iratou e rua na agilosi vakaisulu vulavula. Erau taroga: ‘A cava dou mai vakaraici Jisu kina e ke? E sa vakaturi o koya. Dou totolo ga mo dou lai tukuna vei ira na nona tisaipeli.’ Sa dua na ka na nodra vakusakusa lesu! Ni ratou lesu tiko yani, e tarovi iratou e dua na turaga. O kila se o cei? Oqori ga o Jisu qai kaya vei iratou: ‘Dou lai tukuna vei ira na noqu tisaipeli.’
E dredre me ratou vakabauta na tisaipeli ni ratou mai tukuna na yalewa ni sa bula tale o Jisu, eratou a raici koya tale ga. Erau qai cici o Pita kei Joni ina ibulubulu, ia sa lala tu! Ni rau sa biubiu mai o Pita kei Joni, a tiko yani o Meri Makitalena. Oya na gauna e raici rau kina na agilosi ena loma ni bulubulu.
O kila se kau i vei na yago i Jisu? A kauta tani na Kalou. E sega ni vakaturi Jisu na Kalou ena yago ga a mate kina. E solia vei Jisu e dua na yago vakayalo vou, me vakataki ira na agilosi ni lomalagi. Ia mera vakadinata nona tisaipeli ni sa bula dina o koya, e rairai vei ira o Jisu ena yago vakatamata, me vaka eda na qai raica.


text: 48 Moni rogoca qo na vuvale i Jekope,Oni vakatokai kemuni ena yaca i Isireli+Oni lako mai ena wai e* Juta,Oni bubului ena yaca i Jiova+Oni masuta na Kalou ni Isireli,Ia oni sega ni dina se yalododonu kina.+2 Era vakatokayacataki ira ena koro tabu+Era qara na veitokoni ni Kalou ni Isireli,+Na yacana o Jiova ni lewe vuqa.*3 “Na ka makawa au tukuna vei kemuni ena gauna e liu,E cavuta qori na gusuqu,Au tukuna me kilai.+Au vakayacora vakasauri, era mani yaco.+4 Niu kila ni oni sa rui domoqa,E kaukamea na ua ni domomuni, e kopa na yadremuni,+5 Au se tukuna makawa vei kemuni.Ni bera ni yaco au tukuna moni rogoca,Moni kua ni kaya, ‘Na noqu matakau e cakava qo,Na noqu ivakatakarakara ceuti kei na noqu matakau kaukamea e vakarota qo.’6 Oni sa rogoca oni raica na ka kece qo.Oni na tukuna yani?+Me tekivu qo au na vakatakila vei kemuni na ka vovou,+Na ka vuni maroroi oni sega ni kila.7 Se qai caka ga qo, e sega ni caka makawa,Na ka oni se sega ni rogoca me yacova nikua,Moni kua kina ni kaya, ‘Raica! Au sa kila tu.’8 Sega, oni sega ni rogoca,+ oni sega ni kila,E sega ni rogo na daligamuni ena gauna sa oti.Niu kila vinaka ni oni rui veivakaisini,+Oni vakatokai moni cakacala mai na siga oni sucu kina.+9 Ia ena vuku ni yacaqu au na tarova na noqu cudru,+Ena vuku ni kequ irogorogo, au na tarovi au ga,Au na sega ni vakarusai kemuni.+10 Raica! Au sa vakasavasavataki kemuni, ia e sega ni vaka na siliva.+Au vakatovolei* kemuni ena lovo* ni veivakararawataki.+11 Ena vukuqu, io ena vukuqu au na cakava,+E rawa vakacava niu vakadonuya meu beci?+Au sega ni solia na noqu lagilagi vua e dua tale.12 Moni vakarorogo vei au na Jekope kei kemuni na Isireli au kaciva.Au sega ni veisau.+ O yau na kena imatai, o yau tale ga na kena iotioti.+13 Na ligaqu ga e tauyavutaki vuravura,+Kei na ligaqu imatau e tevuka na lomalagi.+Niu kacivi ira, era duri vata mai.14 Moni soqoni vata kece, moni rogoca.O cei vei ira e tukuna na ka qo?E lomani koya o Jiova.+Ena vakayacora na ka e vinakata vei Papiloni,+Na ligana ena tau vei ira na Kalitia.+15 O yau ga au tukuna, au kacivi koya.+Au kauti koya mai, ena rawa vinaka na ka e cakava.+16 Moni toro mai, moni rogoca qo.Mai na ivakatekivu au sega ni vosa vuni.+Mai na gauna e yaco kina au tiko mai kea.”Ia qo e talai au mai na Turaga Cecere Duadua o Jiova kei na yalona.17 Qo na ka e tukuna o Jiova, o koya e voli iko lesu, na Yalosavasava ni Isireli:+“O yau o Jiova na nomu Kalou,O koya e vakavulici iko mo vinaka kina,+O koya e tuberi iko ena sala mo lakova.+18 Kevaka wale ga o rogoca na noqu ivakaro!+Ena vaka na uciwai na nomu vakacegu,+Ena vaka na ua ni wasawasa na nomu cakadodonu.+19 Ena levu na luvemu* me vaka na nukuKei na nomu kawa me vaka na mataninuku.+Ena sega ni muduki se bokoci na yacadra mai mataqu.”20 Moni lako tani mai Papiloni!+Moni dro tani vei ira na Kalitia!Moni tukuna ena kaila ni marau! Moni vakarogoya!+Moni vakatakila ina iyalayala kei vuravura.+Moni kaya: “O Jiova e voli Jekope lesu na nona dauveiqaravi.+21 Era sega ni karamaca ena gauna e kauti ira kina ena vanua lala.+E vakadavea na medra wai mai na vatu,E vida na vatu o koya me coka mai kina na wai.”+22 “Era sega ni vakacegu,” e kaya o Jiova, “vei ira na tamata ca.”+


text:
24 Qo na nodra iwasewase na kawa nei Eroni: O ratou na tagane na luvei Eroni o Netapi, o Epaiu,+ o Eliesa, kei Icama.+2 Erau mani mate e liu vei tamadrau o Netapi kei Epaiu,+ erau sega ni vakaluveni tagane, erau veiqaravi tiko ga vakabete o Eliesa+ kei Icama.3 Ia o Tevita kei Setoki+ vei ira na tagane na luvei Eliesa, kei Eimeleki vei ira na tagane na luvei Icama, eratou wasei ira na kawa i Eroni ena nodra itavi ni veiqaravi.4 Ni levu na nodra turaga na luvei Eliesa e lailai o ira na luvei Icama, era mani wasei ira: E 16 na turaga ena nodra mataqali na luvei Eliesa, e 8 na turaga ena nodra mataqali na luvei Icama.5 Eratou qai wasei ira ena vakawirimadigi,+ e dua na iwasewase kei na dua tale na iwasewase, me tiko na turaga era veiqaravi ena loqi tabu kei ira na turaga era qarava na Kalou dina era lesi vei ira na luvei Eliesa kei ira na luvei Icama.6 E vola sara na yacadra o Semaia na vunivola na luvei Nicaneli na Livai e matana na tui, e matadra na turaga, o Setoki+ na bete, o Eimeleki+ na luvei Epaiaca+ kei ira na turaga ni nodra mataqali na bete kei ira na Livai, e digitaki e dua na mataqali me nei Eliesa, e digitaki e dua tale me nei Icama.7 Na imatai ni madigi e dusi Jioiaripi, na kena ikarua o Jitaia,8 na kena ikatolu o Erimi, na kena ikava o Siorimi,9 na kena ikalima o Malikaia, na kena ikaono o Maijamini,10 na kena ikavitu o Akose, na kena ikawalu o Apaija,+11 na kena ikaciwa o Jesua, na kena ikatini o Sekanaia,12 na kena ika11 o Iliasipi, na kena ika12 o Jakimi,13 na kena ika13 o Upa, na kena ika14 o Jisepapi,14 na kena ika15 o Pilika, na kena ika16 o Ima,15 na kena ika17 o Esiri, na kena ika18 o Apisesi,16 na kena ika19 o Pecaia, na kena ika20 o Jesikeli17 na kena ika21 o Jakini, na kena ika22 o Kamuli,18 na kena ika23 o Tilaia, kei na kena ika24 o Measaia.19 Qo na nodra ilesilesi ni veiqaravi+ nira lako ena vale i Jiova me salavata kei na ituvatuva e vakarautaka o Eroni na tukadra, me vaka e vakaroti koya kina o Jiova na Kalou ni Isireli.20 O ira na vo ni Livai: o Supaeli+ vei ira na luvei Amirami,+ o Jetaia vei ira na luvei Supaeli,21 o Riapaia:+ vei ira na luvei Riapaia o Aseia na turaga,22 vei ira na Isari o Silomoci,+ vei ira na luvei Silomoci o Jeaci,23 o ira na luvei Epironi o Jiraia+ na turaga, o Amaraia na ikarua, o Jeseli na ikatolu, kei Jikamiami na ikava,24 o ira na tagane na luvei Usieli o Maika, na tagane na luvei Maika o Samiri.25 Na taci Maika o Aseia, vei ira na luvei Aseia o Sakaraia.26 O rau na tagane na luvei Mirari+ o Mali kei Musi, na tagane na luvei Jesaia o Pino.27 O ratou na tagane na luvei Mirari: vei Jesaia o Pino, o Soamai, o Sakuri, kei Ipiri,28 vei Mali o Eliesa, e sega na luvena tagane,+29 o Kisi: na tagane na luvei Kisi o Jiramieli,30 o ratou na tagane na luvei Musi o Mali, o Eteri, kei Jirimoci.Qo na luvedra na Livai ena mataqali nei tamadra.31 Era vakawirimadigi+ tale ga me vaka ga era cakava na tacidra, o ira na luvei Eroni e mata i Tui Tevita, o Setoki, o Eimeleki, kei na nodra turaga ni mataqali na bete kei ira na Livai. Ena mataqali nei tamadra, na turaga e tautauvata ga kei na tacina.
iVakamacala e ra
VAKADEWA NI VURAVURA VOU (VAKADEWA VAKAVOUTAKI NI 2013)


text:
Julai 24-30
ISIKELI 21-23
Sere 14 kei na Masu
iTekivu ni iVakamacala (Me kua ni sivia na 3 na miniti)
IYAU MAI NA VOSA NI KALOU
“Ena Veiliutaki o Koya e Dodonu me Nona”: (10 min.)
Vakekeli ena Vosa ni Kalou: (8 min.)
Isi 21:3—Na iseleiwau cava e ucuna mai o Jiova ena kena taga? (w07 1/7 14 ¶1)
Isi 23:49—Na cala cava e vakabibitaki ena wase 23, na cava eda na vulica kina? (w07 1/7 14 ¶6)
Na cava o vulica me baleti Jiova ena wili iVolatabu ni macawa qo?
Na cava eso tale na iyau vakayalo o raica ena wili iVolatabu ni macawa qo?
-
Wili iVolatabu: (Me kua ni sivia na 4 na miniti) Isi 21:1-13
GUMATUA ENA CAKACAKA VAKAITALATALA
iMatai ni Veisiko: (Me kua ni sivia na 2 na miniti) fg—Vakamacalataka na vidio (me kua ga ni saravi) Na Cava e Dau Caka ena Vuli iVolatabu?
Veisikovi Lesu: (Me kua ni sivia na 4 na miniti) bh—Vakamacalataka na vidio (me kua ga ni saravi) Na Cava e Dau Caka ena Vuli iVolatabu? vua e dua o dau soli mekesini kina.
Vuli iVolatabu: (Me kua ni sivia na 6 na miniti) bh 215 ¶3–216 ¶1
NODA BULA VAKARISITO
“Vakaitovo Nida Duri tu ena Matanikatuba”: (15 min.) Mera vakaitavi na vakarorogo, me nona itavi na ivakatawa ni cakacaka. Me tekivu ni saravi na vidio eda vulica kina na noda itovo nida duri tu ena matanikatuba.
Vuli iVolatabu ni iVavakoso: (30 min.) kr wase 15 ¶18-28
Railesuvi na ka e vulici qai vakamacalataka vakalekaleka na ka ena vulici ena macawa tarava (3 min.)
Sere 34 kei na Masu


text:
At Wysluxury.com, we are here to help you get the best experience from the top aircraft service when it comes to private jet charter flight around the world. If you have question, comment or observation please use the contact form. If you need local service click here
Me baleti keda
- Warren Buffett vakaitaukei jeti waqavuka
- Lear 55 Vukaca vakaitaukei ni volitaki
- Kabani ni isau ni jeti ni vakaitaukei ena kena vinaka duadua
- Bibi vakaitaukei jeti Charter
- Veiqaravi ni Waqavuka Vakaitaukei ni Jet Aircraft Charter
- Ivakaraitaki ni Embraer waqavuka vuka Aerospace totolo na lisi
- Vuka na Private Jet Charter mai Na Mai Naiti ki Saisila
- WysLuxury vakaitaukei jeti vuka Charter vuka veiqaravi volekati au
- G550 ni Gulfstream vakaitaukei vukaca na matailalai ni veika e loma
- Isau ni vakaitaukei jeti Charter
Itoka
waqavuka lala ni yava vuka lala na yava iwiliwili ni waqavuka lala iVakadinadina ni waqavuka lala waqa ni waqavuka lala waqani waqavuka taudua lala Suite ni Princess Luxury Sau Levu G550 ni Gulfstream me'u na volitaka vakacava na noqu waqa e rawa vakacava me'u volitaka vakatotolo na noqu waqa me'u volitaka vakacava na noqu waqa me'u na volitaka vakacava na noqu waqa mai Florida me'u na volitaka vakacava na noqu waqa e kansas me'u na volitaka vakacava na noqu waqa e ontario me'u na volitaka vakacava na noqu waqa e Texas me'u volitaka vakacava na noqu waqa e e cake me'u na volitaka vakacava na noqu turu e vica au na volitaka noqu waqa ena e vica me'u volitaka na noqu waqa ena na isau ni noqu waqa ena na ivoli ni noqu waqa na ivoli ni noqu waqa bass na ivolitaki ni noqu waqa na ivolitaki totolo ni noqu waqa na ivolitaki ni noqu waqa ena jekelisi na ivolitaki ni noqu waqa ena e dua na vanua na ivolitaki ni noqu waqa ena initaneti na ivoli totolo ni noqu waqa na ivolitaki ni noqu waqa makawa na ivoli ni noqu waqa vakarauta na ivolitaki ni noqu turi vuka sega ni tiko na yava ni jet Dakoba raluve otela Suite Princess Hotel Suite waqavuka lala ni waqavuka sega ni tiko na yava ni waqana volitaka noqu waqa ena ilavoqaqa volitaka noqu waqa volitaka noqu motoka volitaka sara ga oqo na noqu waqa volitaka noqu waqa ki na veimatanitu tani volitaka vakatotolo na noqu waqa volitaka noqu waqa nikua volitaka sega ni saumi na noqu turu volitaka noqu turu ena initaneti na vanua me volitaki wale kina na noqu waqa


text:
Mollusca
Na Mollusca sa ikarua ni phylum levu duadua ni invertebrate ni oti na arthropoda.
Mollusca sai koya na sotia digitaki levu duadua ni phylum, okati kina na 23% ni yacadratou taucoko na sotia digitaki ituvatuva. E vuqa talega na molluscs era bula tiko ena freshwater kei na habitats vakateresitieli. Era sa rabailevu sara, sega walega ena kena levu kei na kena anatomical, ia sa vakakina ena me kei na vaka.
Na ituvaki raraba levu duadua ni yagodra na molluscs e dua na itutuvi e qara na kena vakayagataki na cegu kei na excretion, kei na ituvatuva ni ivakarau ni rere. E vuqa era calcareous Vivili.


text:
Wase 53
Na veika sa vakatakilai vei Josefa Simici na Parofita me tukuni vei Alijanoni Sidini Kilipati, mai Katiladi, Oaio, ena 8 ni June, 1831. Ena nona kerekere o Sidini Kilipati, a vakatataro kina vua na Turaga na Parofita me baleta na cakacaka kei na ilesilesi nei Baraca Kilipati ena Lotu.
1–3, Sa tabaki ko Sidini Kilipati ena nona veikacivi kei na nona digitaki ena Lotu me italatala qase; 4–7, Sa soli tale ga vua na ilesilesi vakaitini vua na bisopi.
1 Raica, au sa kaya vei iko Sidini Kilipati na noqu tamata, niu sa rogoca na nomu masu; ia ko sa kerea vei au me vakaraitaki vei iko, mai vua na Turaga na nomu Kalou, me baleta na nomu ilesilesi kei na nomu adigitaki ena lotu, ka’u sa vakaduria cake koi au na Turaga ena veisiga e muri oqo.
2 Raica, koi Au na Turaga, au a alauvako ki na kauveilatai ena vuku ni ivalavala ca ni vuravura, ia au sa vakaroti iko mo bbiuta tani na ka vakavuravura.
3 Ia mo taura matua na noqu i lesilesi, io na i lesilesi vakaitalatala qase mo vunautaka kina na vakabauta kei na veivutuni, kei na avakabokoci ni ivalavala ca me vaka na noqu vosa, io kei na i solisoli ni Yalo Tabu ena veitabaki ni bliga;
4 Ia mo tudei tale ga ena ilesilesi avakaitini ena lotu ena vanua sa lesi iko kina na bisopi, me vaka na ivakaro ka na qai tukuni yani.
5 Io au sa kaya vakaidina vei iko, mo lako vata yani kei rau ko Josefa Simici Lailai kei Sidini Rikitoni na noqu tamata, ena nodrau ilakolako.
6 Raica oqo na imatai ni cakacaka vakalotu sa soli vei iko; ia na kena vo ena qai tukuni vei iko ni ko sa vakayacora vakavinaka tiko na nomu cakacaka ena noqu were ni vaini.
7 Raica au sa vinakata tale ga mo kila ni na vakabulai wale ga ko koya sa avosota me yacova na ivakataotioti. Io ena vakakina. Emeni.


text:
Author: Atu Kurumudu
Page: 6
Sotava tiko vakalevu na dredre ena gauna oqo na coach ni timi ni All Blacks o Ian Foster. Ena saga na turaga oqo me na vakaraitaki koya ni dodonu dina ga me dauniveivakatavulici ni timi ni Niusiladi ena vakavakarau kina World Cup ena yabaki ka tu mai. Muria ga mai na nodratou mai druka ena […]
Kacivaka na Netball Fiji na yacadra na noda goneyalewa mera matataki Viti ki na sotasota ni Netball World Cup Oceania Qualifier ka na qaravi e na i ka 19 ki na 23 ni vula qo ena Vodafone Arena e Suva. Timi ni Viti: Alisi Naqiri (Kavetani) Maria Lutua Rusivakula (Vukevuke) Afa Rusivakula Avelina Navue Ema […]
Sega ni levu na gauna me laurai ena timi ni All Blacks na levu ni cala e dau vakayacora ena loma ni rara. Ia , nai vakadinadina e vakavotui saraga mai ena nodratou a druka ena kai 23-12 vei ireland mai Dunedin ena bogi ni Vakarauwai. Dodonu mena vakavinakataki na – ‘discipline’ ena gauna ni […]
Lewe 15 na lewenivanua era mai leqa ena dua na vei vanavanai mai Orlando East tavern ena mataka ni Sigatabu. Era sega vakadua ni vakabauta ena i vukivuki nei koya na turaga ka veivana ena gauna e sobu mai kina ena nona motoka ka sega ni dua nai vakatakilakila ni loma ca kei na veivana […]
Namaki me rau na vakaitavi ena mata timi ni All Blacks o Dalton Papali kei Folau Fakatava. Sega ni vakaitavi o Sam ka vakavuna me lesu mai enai tutu ni loka o Scott Barrett . Dalton Papalii ena daramaka tiko na siqeleti naba 6 . Na halfback ni mata timi ni Highlanders o Folau Fakatava […]
Sogo na clinic ni vakalutu ‘abortion’ ena kena sa vakaukauwa taki na vakatatabu ena state levu o Mississippi Vakadeitaka na i tukutuku oqo na Jackson Women’s Health Organization, ka lewe ni sasaga ena mataveilewai levu na US Supreme Court ena kena davo na lewa oqo ka me vakamuri. Ena siga Vukelulu e tukuni ni ra […]
Era sota na iyaraqele ni tabana ni veitaqomaki se na ‘security services’ ni matanitu e rua – Amerika kei Peritania , ena kena veitalanaoataki na i naki se na bukivere e rau raica tiko mai na matanitu o Jaina. MI5 head Ken McCallum (mawi) kei na FBI director Christopher Wray (matau) Vakaraitaka tiko na dairekita […]
Ena veiyabaki kece me dau vakilai na taubi ni uca ena koro levu o Mumbai e Idia kei na veivanua voleka ka laki vakavuleqa ena nodra bula e milioni vaka milioni na lewenivanua . Sa solia nai vakaro na tabana ni draki ni na vakilai na uca bi ena loma ni lima na siga veitaravi […]
E kaya na kavetani ni All Blacks – Sam Cane ni ratou na calata na nona vakaitavi o Sam Whitelock na nodratou tuwawa ni lade polo ena vuku ni mavoa. Kuria ni sa qai mai tauvimate tale tu o Tupou Vaa’i na cauravou ka dodonu me sosomitaki koya ena Covid-19, ka vuna me vakayacora tale […]
Tiko sara ena 229 na kisi ni COVID-19 ni oti na kena laurai tale e 181 na kisi vou me tekivu mai ena Vakaraubuka. 73 na kisi e laurai ena Vakaraubuka, 21 ena Vakarauwai, 44 ena Sigatabu, 43 ena loma ni 24 na auwa sa oti me mai cava ena 8am ena mataka e nanoa. […]


text:
WASE 128
Raica o Pailato kei Eroti ni Sega na Cala i Jisu
MACIU 27:12-14, 18, 19 MARIKA 15:2-5 LUKE 23:4-16 JONI 18:36-38
-
VAKATAROGI JISU O PAILATO KEI EROTI
E vakaraitaka vakadodonu vei Pailato o Jisu ni tui dina o koya, e sega tale ga ni vakavu leqa e Roma nona Matanitu. E kaya kina o Jisu: “E sega ni vakavuravura na noqu Matanitu. Ke vakavuravura na noqu Matanitu, era na vala na noqu tamata meu kua ni soli yani vei ira na Jiu. Ia e sega sara ga ni vu eke na noqu Matanitu.” (Joni 18:36) Io, e tiko na nona Matanitu, ia e sega ni vakavuravura.
Mani tarogi Jisu o Pailato: “Ia o iko na tui?” Sa qai vakatakila o Jisu vei Pailato ni donu nona nanuma ena nona tukuna: “O sa kaya tiko ga mai niu tui. Qo na vuna au sucu mai kina, qo tale ga na vuna au lako mai kina i vuravura meu tukuna na ka dina. O ira kece era totaka na dina era rogoca na noqu vosa.”—Joni 18:37.
Sa tukuna oti o Jisu vei Tomasi: “O yau na sala, na dina, kei na bula.” Sa rogoca tale ga o Pailato ni lako mai o Jisu e vuravura me tukuna na “ka dina” me baleta nona Matanitu. E vakadeitaka gona o Jisu me yalodina tiko ga ke mani mate mada ga kina. E tarogi koya o Pailato: “Na cava na ka dina?” E sega ni vinakata o Pailato me saumi tale nona taro, sa rauti koya ga na ka e rogoca me tauca kina nona lewa me baleti Jisu.—Joni 14:6; 18:38.
E lesu i tuba o Pailato vei ira na ilala levu. A rairai tiko e yasana o Jisu ena nona tukuna vei ira na iliuliu ni bete kei ira na tu e kea: “Au sega ni raica e dua na cala vua na tamata qo.” Era cudruvaka na ilala levu na vakatulewa ya, ra qai kaya: “E yavalati ira na lewenivanua ena nona veivakavulici ena vanua taucoko o Jutia, e tekivu sara ga mai Kalili me yaco mai ke.”—Luke 23:4, 5.
E rairai kurabuitaka o Pailato na levu ni nodra vinakata na Jiu me vakamatei o Jisu. Nira qoqolou tiko na iliuliu ni bete kei na qase, e tarogi Jisu sara o Pailato: “O sega ni rogoca na levu ni ka era beitaki iko tiko kina?” (Maciu 27:13) E kurabuitaka vakalevu o Pailato ni kaukaua nodra veibeitaki, ia e galu tu ga o Jisu.
Era vakaraitaka na Jiu ni a ‘tekivu mai Kalili’ o Jisu. Ni kila o Pailato ni kai Kalili o Jisu, e vakavure vakasama qori vua ena ka me cakava me kua ni beitaki kina ena nona lewai o Jisu. E tiko voli e Jerusalemi ena gauna ni Lakosivia o Eroti Anitipasa (na luvena tagane o Eroti na Ka Levu) na iliuliu ena yasana o Kalili. E mani talai Jisu vei Eroti o Pailato. O Eroti Anitipasa qo a tamusuka na ului Joni na Dauveipapitaisotaki. Ni rogoca e muri o Eroti na cakacaka veivakurabuitaki i Jisu, e leqataka de sa vakaturi mai na mate o Joni.—Luke 9:7-9.
Dua na ka nona marau o Eroti ni raici Jisu, sega ni baleta nona via vukei koya se me kila na dina ni ka e beitaki kina. E via kila ga eso na ka e baleti Jisu qai “via raica sara ga eso nona cakamana.” (Luke 23:8) E ka ni rarawa ni sega ni cakava o Jisu na ka e vinakata o Eroti. Ni vakatarogi koya mada ga o Eroti, e galu tu ga o Jisu. E mani “vakasewasewani koya” o Eroti kei ira na nona sotia ni sega ni yaco na lomadra. (Luke 23:11) Era vakasulumi koya ena dua na isulu totoka ra qai vakalialiai koya. Oti e talai Jisu lesu vei Pailato o Eroti. Erau dau veimecaki tu e liu o Eroti kei Pailato, ia qo rau sa veitokani vinaka.
Ni lesu yani o Jisu, e kacivi ira sara na iliuliu ni bete, nodra iliuliu na Jiu, kei ira na lewenivanua o Pailato qai kaya: “Niu vakatarogi koya e matamuni e sega sara ga ni dua na ka au raica me tokona nomuni veibeitaki. O Eroti mada ga e vakasukai koya mai ni sega ni raica Luke 23:14-16.e dua na ka, e sega ni cakava o koya e dua na cala me mate kina. Au na totogitaki koya ga qai sereki koya.”—
Dua na ka nona via sereki Jisu o Pailato ni kila nira soli koya yani na bete ena nodra vuvu. E yaco e dua tale na ka sa qai vakadeitaka ga kina o Pailato me sereki Jisu. E vakauitukutuku yani vua o watina ni dabe tu o Pailato ena idabedabe ni veilewai: “Kua ni cakava e dua na ka vua na tamata yalododonu qori, e vakaleqai au vakalevu nikua na ka au tadra [e vu vakalou] me baleti koya.”—Maciu 27:19.
E sega na cala i Jisu qai dodonu me sereki koya o Pailato, ia ena rawa vakacava qori?


text:
O (meteorology)
Ena meteorology, na O na aerosol e lewena e dua na na ni miniti wai mataniwai lalai, wadakau veikarisitala, se dua tale na kila veika rube toka ena kena ituvaki e dua na vuravura se vanua tautauvata ga.[1] Wai se so tale na wainimate me me na mataniwai lalai kei veikarisitala. Ena vuravura, o era sa tauyavutaki tu ena tonimoce ni macawa ni sa cooled ki na kena tegu poidi, se ni sa rauta na kulumaca (ena kena ivakarau ni wai cawa) mai na dua na mataniwai lalai ni tikiva me tegu poidi kina na kena e vaka na ambient ivakarau.
Era raici ena homosphere ni vuravura.
Veitikina[veisau | edit source]
- ↑ "Weather Terms". National Weather Service. Retrieved 21 June 2013.


text:
ULUTAGA LEVU | O KILAI IRA NA IVAKADINADINA I JIOVA?
E Vakailavotaki Vakacava na Neimami Cakacaka Vakaitalatala?
Keimami dau tabaka qai veisoliyaka e veiyabaki e drau vakacaca na milioni na iVolatabu kei na ivola vakaivolatabu. Era tu e veiyasa i vuravura na neimami valenivolavola kei na vale ni tabaivola keimami tara, keimami cakacaka tale ga kina. Era dau sota e drau vakacaca na udolu na ivavakoso ena vale ni soqoni e tara vakamatau qai veiganiti e vakatokai me Kingdom Hall. Ia era vakailavotaki vakacava?
E qaravi qai tokoni sara ga vakatabakidua na neimami cakacaka ena cau. (2 Korinica 9:7) E volai ena 1879 ena ikarua ni itabataba ni mekesini qo: “Keimami vakabauta ni tokona o JIOVA na tabaki ni ‘Zion’s Watchtower,’ [na yaca ni mekesini qo ena gauna oya] koya gona, ena sega ni cikevi se kerei na veitokoni vakailavo.” Keimami se dei tiko ga ena ituvatuva qori.
E dau vakau vakadodonu na cau ina neimami valenivolavola ni tabana se biu ena kato ni cau era tiko ena Kingdom Hall kece. Ia keimami sega ni dau solia na dua na ikatini, se soli, se kerea me saumi na neimami veiqaravi se ivola. E sega ni saumi na neimami vunau, veivakavulici ena ivavakoso, se veivuke ena tara vale ni sokalou. Ni a tukuna o Jisu: “E soli wale vei kemudou, dou solia wale tale ga.” (Maciu 10:8) O ira kece na veiqaravi tiko vakaitalatala ena neimami valenivolavola ni tabana kei na neimami itikotiko liu, okati kina o ratou na lewe ni iLawalawa Dauvakatulewa ni iVakadinadina i Jiova era sega ni dau saumi.
“Na nodra cakacaka kece na iVakadinadina i Jiova e vakailavotaki ga ena cau, o ira yadua sara ga era lewa na levu ni ‘cau’ era solia kei na levu ni gauna mera cau kina.”
Na ilavo era cautaki e dau vakayagataki tale ga mera vukei kina na vakaleqai ena leqa tubukoso. Era marau na lotu vaKarisito taumada mera dodoliga vei ira na vakaleqai tu. (Roma 15:26) Keimami cakava tale ga qori vei ira na vakaleqai, me keimami tara tale nodra vale kei na vanua ni sokalou, vakarautaki na kedra, isulu kei na veiqaravi vakavuniwai.


text:
VEI IRA NA ITABAGONE
10: Nuitaki
CAVA E OKATI KINA?
O ira na tamata nuitaki era na vakadinadinataka nodra veivakabauti na itubutubu, itokani, kei na boso. Era muria na lawa, dina ena nodra yalayala, ra qai tukuna na ka dina.
VUNA E BIBI KINA MO NUITAKI
Ena so na ituvaki, na levu ni galala e soli vei iko e vakatau ena vakatulewa o cakava ena veigauna sa oti.
“Ke o vinakata me rau nuitaki iko nomu itubutubu, vakaraitaka ni o yalomatua, ni o rawa ni cakava na ka e tukuni vei iko se rau mani tiko e vale se sega.”—Sarahi.
IVAKAVUVULI VAKAIVOLATABU: “Ni dau vakadeitaka se o cei dina o kemuni.”—2 Korinica 13:5.
KA O RAWA NI CAKAVA
Muria eso na vakatutu yaga qo ke o vinakata mo nuitaki vakalevu, se mo nuitaki tale.
Daudina. O na sega ni nuitaki ke o dau lasu. Era na nuitaki iko eso tale ke o tukuna na ka dina, qai sega ni vunitaka e dua na ka, vakabibi ke o cala.
“E dau rawarawa meda tukuna na ka dina ni vinaka tu na bula. Ia o na nuitaki vakalevu ke o tukuna na ka dina veitalia ke o vakamadualaki kina.”—Caiman.
IVAKAVUVULI VAKAIVOLATABU: “Keitou vinakata me keitou dina ena ka kece.”—Iperiu 13:18.
Mo nuitaki. Era kaya e 78 na pasede na dauvakadidike mai Merika nira dau vinakata na kabani mera nuitaki na tamata cakacaka. Ni o saga mo nuitaki ena gauna qo, ena yaga vakalevu ni o sa uabula.
“Rau raica noqu itubutubu niu rawa ni cakava noqu itavi, rau sega tale ga ni tukuna wasoma vei au na ka meu cakava. Niu sega ni dau waraka me tukuni vei au na ka, rau nuitaki au kina vakalevu.”—Sarah.
IVAKAVUVULI VAKAIVOLATABU: “Au nuidei tu ni o ni na duavata kei na noqu gagadre, . . . niu kila ni na uasivi sara na ka o cakava ni vakatauvatani kei na ka e kerei vei iko.”—Filimoni 21.
Dau vosovoso. E laurai levu nona tubu cake tiko e dua na itabagone. Ia e taura na gauna me kilai ni sa yalomatua, qai nuitaki. Ena vinakati gona na vosovoso.
“E taura na gauna qai vinakati na sasaga me rau nuitaki iko nomu itubutubu. Kua ni namaka mera nuitaki iko eso tale baleta ga ni o nuitaki tu ena dua na gauna. Saga tiko ga mo nuitaki.”—Brandon.
IVAKAVUVULI VAKAIVOLATABU: “Moni vakaisulu ena. . . vosovoso.”—Kolosa 3:12.


text:
1 Samuela
Chapter 27
Sa tukuna e lomana o Tevita, "Ena dua na siga au na leqa ena ligai Saula. Sa sega tale ni dua na ka e vinaka cake vei au, me'u sa dro vakatotolo ga yani vei ira na Filisitia; oqori ena bese kina o Saula ni vakasaqarai au, sa na oti kina vakadua na nona vakasaqarai au ena vanua oisireli. Au na dro kina mai ligana."
2 Sa tucake o Tevita ka lako vata kei ira na nona tamata e ono na drau vei Akisi na luvei Maoki na tui Kaca.
3 Sa tiko vata kei Akisi o Tevita mai Kaca, o koya kei ira na nona tamata kei na nodra dui vuvale. O Tevita kei rau na watina, o Ainoami mai Jeserieli kei Avikali na wati Nepali e liu.
4 Sa tukuni vei Saula ni sa dro ki Kaca o Tevita, ka sa sega tale ni via vakasaqarai koya.
5 Sa tukuna o Tevita vei Akisi, "Kevaka au sa kune loloma e matamu, me soli vei au e so na vanua e nomu koro ena vanua, me'u tiko kina. Na cava me'u tiko kina vata kei iko ena koro vakaturaga oqo?"
6 O Akisi sa solia na vanua o Sikilaki ena siga o ya. Sa nei Tui Juta kina na vanua o Sikilaki me yacova na siga oqo.
7 Sa dua na yabaki ka vula va taucoko na dede ni nona tiko vata kei ira na Filisitia o Tevita.
8 Sa lako cake o Tevita kei ira na nona tamata ka valuti ira na Kesuraiti, na Kerusaiti kei ira na Amelakaiti. Sai ira oqo sa tiko ena vanua mai na gauna makawa sara me vaka mai Suri ka yacovi Ijipita sara yani.
9 Ena veigauna kece sa kaba vakaivalu kina o Tevita, era sa vakamatei kecega na tagane kei na yalewa, sa vakabulai ga na sipi, na bulumakau, na asa na kameli ka lesu tale vei Akisi.
10 Sa dau taroga o Akisi, "O sa valuti cei e nikua?" Sa sauma o Tevita, "Na ceva ga kei Juta se ceva kei Jiramieli, se na ceva kei Kenaiti."
11 Sa sega ni vakabula e dua o Tevita, na tagane se yalewa ni sa kau mai nai tukutuku ki Kaca, ka vaka: "De ra qai tukutuku vakacataki keimami me ra tukuna, 'Sa cakava vakaoqo o Tevita.'" Sa vaka tiko o ya na nona i valavala ni tiko e na vanua vaka Filisitia.
12 Sa vakabauti Tevita o Akisi ka tukuna, "O Tevita sa cakava vei ira na nona tamata na Isireli mera cati koya; o koya oqo sa na noqu tamata o koya me sega ni mudu."


text:
Na Cava Era Tawaveitovaki Kina ena Politiki na iVakadinadina i Jiova?
Keimami sega ni vakaitavi na iVakadinadina i Jiova ena veika vakapolitiki ena vuku ni neimami vakabauta e yavutaki vakaivolatabu. Keimami sega ni vakamuai ira na daunipolitiki, sega ni veidigidigi, sega ni via vakaitutu ena matanitu se vakaitavi ena so na sasaga me via vuaviritaki kina na matanitu. Keimami vakabauta ni tiko na vuna vinaka e veivakasalataki kina na iVolatabu me keimami kua kina ni cakava qori.
Keimami muria na ivakaraitaki i Jisu, a sega ni via vakaitutu ena veika vakapolitiki. (Joni 6:15) A vakavulici ira nona tisaipeli mera ‘kua ni vakavuravura,’ qai vakamatatataka mera tawaveitovaki ena veika vakapolitiki.—Joni 17:14, 16; 18:36; Marika 12:13-17.
Keimami yalodina ina Matanitu ni Kalou, na matanitu a vakaibalebaletaka o Jisu ni kaya: “Ena vunautaki mada na itukutuku vinaka qo ni Matanitu ni Kalou ena veiyasa i vuravura.” (Maciu 24:14) Ni keimami mata ni Matanitu ni Kalou e neimami ilesilesi me keimami vunautaka ni sa vakarau veiliutaki e vuravura na Matanitu ni Kalou. Qori na vuna keimami tawaveitovaki kina ena veika vakapolitiki e veiyasa i vuravura, wili kina na vanua keimami vakaitikotiko kina.—2 Korinica 5:20; Efeso 6:20.
Ni keimami tawaveitovaki, keimami doudou ni kacivaka na itukutuku vinaka ni Matanitu ni Kalou vei ira na lewenivanua era tokona na veika vakapolitiki. Keimami saga me laurai ena ka keimami tukuna se cakava ni keimami nuitaka ga na Matanitu ni Kalou me walia na leqa e vuravura.—Same 56:11.
E dau vakavu veisei na veika vakapolitiki. Keimami duavata gona me vaka e dua na vuvale levu e veiyasa i vuravura ni keimami tawaveitovaki. (Kolosa 3:14; 1 Pita 2:17) Ia e laurai na veisei ena veimatalotu era siova na veika vakapolitiki.—1 Korinica 1:10.
Doka na veiliutaki ni matanitu. Keimami sega ni vakaitavi ena veika vakapolitiki, ia keimami doka na veiliutaki ni matanitu ena neimami dui vanua. Qori e duavata kei na ivakaro vakaivolatabu: “Mera talairawarawa na tamata kece vei ira na iliuliu cecere.” (Roma 13:1) Keimami muria na lawa, saumi ivakacavacava, qai tokona na sasaga ni matanitu me baleta na bula raraba ni lewenivanua. Keimami sega ni vakaitavi ena vakaduduile e saqati kina na matanitu. Keimami muria ga na ivakaro vakaivolatabu me keimami masulaki ira na “tui kei ira kece na vakaitutu,” me rawa ni kua ni vakalatilati ena neimami galala ni sokalou na nodra vakatulewa.—1 Timoci 2:1, 2.
Keimami doka na nodra vakatulewa eso tale me baleta na veika vakapolitiki ni oya na nodra dodonu. Kena ivakaraitaki, keimami sega ni dau vakatubuca ena gauna ni veidigidigi se tarovi ira na via veidigidigi.
Sa qai tekivu ga ena gauna qo na tawaveitovaki? Sega. Era tawaveitovaki tale ga na yapositolo kei na so tale na lotu vaKarisito ena imatai ni senitiuri. E kaya na ivola Beyond Good Intentions: “Era vakabauta na lotu vaKarisito taumada ni dodonu mera doka na matanitu e veiliutaki, ia era sega ni vakabauta ni dodonu mera vakaitavi ena veika vakapolitiki.” E kaya tale ga na ivola On the Road to Civilization, nira “sega ni via vakaitutu ena veika vakapolitiki” na lotu vaKarisito taumada.”
Ena vakaleqa na cakacaka ni matanitu na neimami tawaveitovaki? Sega. Keimami saga me keimami dua na lewenivanua vinaka, keimami vinakata tale ga na bula veiyaloni. Ena sega gona ni vakavu leqa ina matanitu na neimami tawaveitovaki. A vakamacalataki na neimami tawaveitovaki ena dua na ripote e vakarautaka ena 2001 na isoqosoqo na National Academy of Sciences mai Ukraine. E tukuni ena ripote qori: “Era na rairai sega ni taleitaka eso nikua na nodra vakatulewa qo na iVakadinadina i Jiova. Era beitaki mada ga ena vuku ni vakatulewa qori donuya na gauna i Itala kei na veiliutaki vaKominisi.” Era vakararawataki na iVakadinadina ena veiliutaki ni Matanitu Cokovata kei Rusia, ia era “muria tu ga na lawa ni matanitu. Era daudina qai gugumatua ena iteitei se vanua ni buli iyaya era cakacaka kina. E sega ni bau vakavuleqa ina matanitu vaKominisi e veiliutaki na ka era cakava.” E qai tinia na ripote sa cavuti oti mai ni veika era vakabauta na iVakadinadina i Jiova kei na nodra ivakavuvuli ena sega ni “vakavu leqa ina dua na matanitu.”


text:
NODA BULA VAKARISITO
Me Qarauni qo Nida Caka Vuli iVolatabu
Balavu na iVakamacala: Kua ni nanuma ni vinakati mo vakamacalataka kece na ka. E dau vakayagataka na taro o Jisu mera vakasama kina na tamata, mera qai kila na ka dodonu me caka. (Mac 17:24-27) E bulabula na vuli nida taro, eda kila tale ga kina na ka e sa matata vei gonevuli kei na ka e vakabauta. (be 253 ¶3-4) Nida taro, meda vosovoso ni waraka na kena isau. Ke cala na isaunitaro i gonevuli, kua ni tukuna vua na kena isau donu. Ia taroga tale eso na taro me rawa ni vakamuai koya donu. (be 238 ¶1-2) Vosa vakamalua me rawa ni kila vinaka o gonevuli na vakasama vou.—be 230 ¶4.
iVakamacala Vereverea: Qarauna mo kua ni tukuna kece na ka o kila me baleta e dua na ulutaga. (Jn 16:12) Kauaitaka ga na tikina bibi ena parakaravu. (be 226 ¶4-5) Na levu ni ivakamacala, dina ni rairai tikina vinaka, e rawa ni yali tale na tikina bibi. (be 235 ¶3) Ni sa matata ga na tikina bibi vei gonevuli, toso sara ena parakaravu tarava.
Vakasavuitukutuku ga: Noda inaki meda uqeta na loma i gonevuli, sega ni vakasavuitukutuku ga. (Lu 24:32) Vakayagataka na kaukaua ni Vosa ni Kalou ni o vakamacalataka ga na tikinivolatabu bibi e vulici. (2Ko 10:4; Ipe 4:12; be 144 ¶1-3) Me rawarawa ga na vosa vakatautauvata e vakayagataki. (be 245 ¶2-4) Vakasamataka na dredre e sotava tiko o gonevuli kei na nona vakabauta, qai veivakavulici me ganita na kena ituvaki. O rawa ni taroga qo: “Na cava o nanuma me baleta na ka o vulica tiko qo?” “Na cava eda vulica kina e baleti Jiova?” “Na cava na yaga ni noda muria na ivakasala va qo?”—be 238 ¶3-5; 259 ¶1.


text:
SERE VOU – THE WEST FIJI – NADAKU AU
Written by Rosena Volavola on August 10, 2022
‘THE WEST FIJI’ – Oqo na matasere ka liutaka tiko o Suliasi Uluilakeba ka ratou vakaitikotiko mai na mua i Ra ni noda vanua,ka vuqa sara na nodratou sere e dau taleitaki ena kena dau vakatagitaki ena VitiFM.
“NADAKUI AU”- Na sere qo e a talanoataki ena bogi nikua ena porokaramu na NEW-BORN ena VitiFM92.2fm.
Oqo e dua nai talanoa me baleta e dua na cauravou ni Tavua kei na dua na gone yalewa ni Toge mai Ba ,ka mai kavoro na nodrau bula ni vuvale.E a curu voli e loma ni vanua ni veivakadodonutaki na cauravou ni Tavualevu oqo, ka 6 na vula na kena dede ena vuku ni dua na cala ka a cakava.
Ni oti e na gauna ni nona tiko voli mai na vanua ni veivakadodonutaki,ka sa mai tiko voli tale e nodratou vale, sa mai raica ka siqema, ni sa veisau nai rairai e lomani vale kei na i vukuvuki nei nona daulomani.
E dina ga ni gauna e suka mai kina,e mai tomani tale tiko na bula vakawati me yacova sara na gauna sa vuki me dina na veika e a siqema voli mai vakalekaleka,ka kidacalataka ni sa yali o nodratou Na,na nona vakamau me vaka ni sa veidrotaki sara kina vanua ko Nagado, ka rau sa biu tu mai na veitamani.
Vakarorogo mai na VITIFM 92.FM/92.2FM/92.6FM
VITIFM E KAMICA QAI KACHII!!!!


text:
2 Veigauna
Chapter 8
Ia sa yaco ni sa oti e ruasagavulu na yabaki, ni a tara o Solomoni na vale i Jiova kei na nona vale talega,
2 na veikoro e a solia o Irami vei Solomoni, sa tara cake o Solomoni ka vakatikori ira kina na luve i Isireli.
3 Ka sa lako o Solomoni ki Amaci-Soba ka taura vakaukauwa.
4 Sa tarai Tadimori talega e na vanua liwa, kei ira kece na veikoro ni maroroi yaya e Emaci.
5 E tara na veikoro e Beci-Oroni E Cake kei na veikoro e Beci-Oroni E Ra, na vei koro ni drodro e vakalalaga, vaka matamata ka vakabai,
6 O Baleci talega kei na veikoro ni mamaroroi e nei Solomoni, na veikoro ni qiqi vakavale kei na vei koro ni maroroi ose, kei na veika kecega sa vinakata o Solomoni me tara cake e Jerusalemi, e Lepanoni, kei na veivanua kecega e vakarurugi ki na nona lewa.
7 O ira kece na tamata sa vo vei ira na Itaiti, na Amoraiti, na Perisaiti, na Ivaiti kei ira na Jepusaiti – o ira sa sega ni Isireli—
8 Oqo o ira na kawa tamata era a valuti vakavo tu ena vanua – o ira era a sega ni vakarusai mai vei ira na Isireli. o Solomoni sa vakatubura mai vei ira oqo me ra tamata daucakacaka tu ga me yacova na siga oqo.
9 Na tui o Solomoni sa sega ni vakatara me ra nona tamata daucakacaka na luvei Isireli. Era sa tamata i valu ga, era i liuliu ni vei liuliu, era i liuliu ni veiqiqi ni valu, na i liuliu ni mataivalu ose.
10 O ira na kena vo, era sai liuliu ni mata cakacaka nei Solomoni na tui: era lewe rua na drau limasagavulu era sa lewa vei ira na tamata.
11 O Somone sa kauta cake mai na luvei Fero goneyalewa ki na Koro i Tevita, ki na vale sa tara oti me nona ga, ni sa tukuna, "Na watiqu ena sega ni tiko ena vale i Tevita na tui Isireli, baleta na vanua sa mai tiko kina na Kato ni Kalou sa vakatabui kece."
12 Sa vakacabora o Solomoni nai soro kama vei Jiova ena i cabocabo nei Jiova, e a tara ga o koya ena mata ni varada,
13 Me vaka na kena i vakarau ena veisiga, nai soro me vaka sa vakarota o Mosese, me ka ni Siga ni Vakacecegu, na Vula Vou, kei na tolu na Solevu ni kanavata ni veiyabaki—na Solevu ni Kana Madrai Sega ni Vakaleveni, na Solevu ni Veimacawa, kei na Solevu ni Vale Vakacevaceva.
14 Me vaka nai tuvatuva nei Tevita na tamana, sa digitaka nai wasewase vakabete ena nodra dui veiqaravi, o ira na Livai kei na nodra i tavi – (me ra dau vakacerecerea na Kalou ka lotu vua ena matadra na bete), me vaka sa gadrevi ena veisiga yadua, kei ira talega na dau vakatawa na matamata kei na nodra i tavi – me vaka sa vakarota o Tevita na tamata ni Kalou.
15 Era sa sega ni lako tani mai nai vakaroi Tevita vei ira na bete kei ira na Livai me baleta e dua tale na ka, se, me baleta na i yau.
16 Na cakacaka kece i Solomoni sa tuvai vakavinaka mai na siga sa yavutaki kina na vale ni Kalou me yacova ni sa oti. Sa qai vakaoti na vale i Jiova.
17 Sa qai lako ki Esioni – Keberi o Solomoni, e Elaci talega ena baravi ena vanua nei Itomi.
18 O Irami sa vakauta vua eso na waqa ena ligadra na nona tamata, kei ira na nona tamata era sa kila na wasawasa. Era sa lako vata kei ira na tamata i Solomoni ki Ofira, ka kauta mai e tinikatolu na milioni na koula mai kea, ka kauta mai vei Solomoni na tui.


text:
Voleka sara!
Written by Atu Kurumudu on August 29, 2022
Tabaka e dua na sikoa ko Sione Molia ka kavetani talega ni Niusiladi me kauti ratou yani kina fainala ni Los Angeles Sevens e Carson ka ratou qaqa kina vei Samoa ena 28-26.
Oqo ni oti nodratou a ciqoma e rua na pepa dromodromo kei na nodratou nanamaki yani ena sota kei Viti ena fainala.
Lewa sara tu ga na qito na timi ni Samoa ka ratou mai tabaka rawa kina e tolu na sikoa ena imatai ni veimama mai vei Steve Onosai, Vaa Apelu Maliko kei Uaina Sione ni bera nona lesu mai ena ‘sinbin’ o Akuila Rokolisoa me mai tabaka nai matai ni sikoa vei Niusiladi.


text: 5 Mo lewa vinaka na yavamu ni o lako ina vale ni Kalou dina.+ E vinaka mo lako yani mo vakarorogo,+ mo kua ni vakacaboisoro me vaka era cakava na lialia,+ nira sega ni kila nira caka ca tiko.2 Me kua ni totolo na nomu vosa, se vakusakusa na lomamu me vosa ena mata ni Kalou dina,+ ni tiko mai lomalagi na Kalou dina ia o iko o tiko e vuravura. Oya na vuna me lailai kina na nomu vosa.+3 E vakavuna na tadra na levu ni ogaoga,+ kei na nona dauvosa na lialia e vu ena levu ni nona vosa.+4 Ni o bubului vua na Kalou mo kua ni berabera ni vakayacora,+ ni sega ni taleitaki ira na lialia.+ Mo vakayacora na ka o bubuluitaka.+5 E vinaka mo kua ni bubului, e ca ni o bubului o qai sega ni vakayacora.+6 Me kua ni vakacalai iko* na gusumu,+ mo kua ni tukuna ena mata ni agilosi* ni nomu cala.+ Na cava mo vakacudruya kina na Kalou dina ena ka o tukuna me vakarusa na cakacaka ni ligamu?+7 Ni vakavuna na tadra na levu ni ogaoga,+ na levu tale ga ni vosa e tini ina ka wale. Ia mo doka* na Kalou dina.+8 Ke o raica ni vakasaurarataki na dravudravua qai vakatanitaki na lewa kei na ivalavala dodonu ena dua na yasana, mo kua ni kurabuitaka qori.+ Ni vakaraica tiko mai na vakailesilesi liu qori e dua e cecere vua, e tiko tale eso era cecere vei ira.9 Na ka tale ga e rawati ena qele e wasei vei ira kece qori, na kena mada ga na tui e kau mai na were.+10 O koya e lomana na siliva ena sega ni lomavakacegu ena siliva, se o koya e lomana na iyau ena kena isau.+ Qo tale ga e ka wale.+11 Ni levu mai na ka vinaka, era lewe levu na vakayagataka.+ Ena yaga vakacava vua na kena itaukei ni raica tiko ga e matana?+12 E kamica na nona moce na dauveiqaravi se mani levu se lailai na ka e kania, ia na levu ni nona iyau na vutuniyau ena dredre kina ni moce.13 Au raica e dua na leqa levu ena ruku ni matanisiga: na iyau e maroroya na kena itaukei e vakaleqai koya ga.14 E yali na iyau qori ena dua na sasaga ca, ni sucu e dua na luvena tagane, sa sega na ka e tu vua.+15 Me vaka ni sucu luvaiwale mai e dua ena katonigone i tinana, ena lako luvaiwale yani me vaka ga nona lako mai.+ Ena sega ni kauta rawa e dua na ka ena nona cakacaka kaukaua kece.+16 Qo tale ga na leqa levu: Me vaka ga na ivalavala ni nona lako mai ena va tale ga qori na nona lako yani, na cava na yaga ni nona cakacaka vakaukaua e dua me nona na cagi?+17 E kana tale ga o koya ena butobuto e veisiga, e rarawa vakalevu, e tauvimate, e cudrucudru.+18 Qo na ka vinaka au raica qai yaga: me kana e dua, me gunu, me marautaka na nona cakacaka kaukaua+ kece e qarava ena ruku ni matanisiga ena vica na siga ni nona bula e solia vua na Kalou dina, qori na kena isau.*+19 E solia tale ga na Kalou dina na iyau kei na kamunaga+ vua na tamata me marautaka, me taura na kena isau,* me marautaka vakalevu na nona cakacaka vakaukaua. Qo na isolisoli ni Kalou.+20 Ena sega sara ni kauaitaka* ni toso tiko na veisiga ni nona bula, ni vakaogai koya na Kalou me marau vakalevu na lomana.+


text:
Cakacaka
Chapter 17
E ratou lako sivita mai na koro levu o Amifipoli kei Apolonia, ka ratou lako sara ki Cesalonaika, a sa tiko kina e dua na nodra vale ni lotu na Jiu.
2 Me vaka ga sa dau i tovo tu i Paula, me dau lako yani vei ira ena nodra lotu, ena tolu na Siga Tabu e veiwasei kina vei ira o Paula ena i Vola Tabu,
3 E vakamacalataka ka vakaraitaka ni o Karisito e dodonu me kune rarawa, me mate, ka tucake tale mai na mate, au tukuna oqo vei kemudou, "O Jisu ga au vunautaka tiko oqo vei kemudou, sai Koya na Karisito."
4 E so vei ira na vakarorogo sa tarai na yalodra me ra sa muri Paula kei Sailasa; oqo e wili kina e lewe levu sara na tamata lotu dina era kai Kiriki, kei na vica tiko na marama era vakaitutu e cake.
5 Ia o ira na Jiu lomaqa sa vuvu, era vakasokumuni ira vata mai na dauvakacaca ka ra dau tu ena loma ni koro levu, me sa yaco e dua na vakacaca levu, na vakacaca oqo me basuraki kina na vale i Jesoni, me rawa ni biu mai tuba o Paula kei Sailasa, me rau na la'ki lewai ena matana levu.
6 Ia ni rau sa sega ni laurai kina, era sa tauri Jesoni kei na so na lewe ni lotu, ka yarataki iratou yani vei ira na veiliutaki ena loma ni koro levu oqo,era kacivaka tiko oiratou na tamata oqo e ratou vakatanitaka tiko nai vakavuvuli kei vuravura, e ratou sa lako mai vei keda.
7 "O Jesoni sa vakacurumi rau e nona vale, kei na ka kece e ratou cakava sa veisaqasaqa sara ga kei na lawa i Sisa, ni tukuni e dua tale tiko na tui – oqori o Jisu."
8 Ni ra sa rogoca na veika oqo nai liuliu ni koro kei ira na lewe vuqa, era sa rarawa sara ga vakalevu.
9 Ni sa mai tauri taucoko nai vola tukutuku vei Jesoni kei ira na kena vo, era sa qai laivi iratou me ratou lako.
10 Na ka era cakava na lewe ni lotu, era sa vakatotolotaka na nodrau vakau ena bogi ki Peria o Paula kei Sailasa. Ni rau sa yaco yani ki keya, e rau lako vakadodonu sara kina nodra vale ni lotu na Jiu.
11 E vinaka cake sara na nodra bula vakayalo mai vei ira na kai Cesalonaika, ni ra sa dau vakarautaka tu na yalodra mera ciqoma na vosa ni Kalou, era sa dau vakasaqaqara ena i Vola Tabu ena i veisiga, me ra kila na dina ni vosa ni Kalou.
12 Na kenai vakaraitaki ni lewe levu era sa mai lotu kina, ka so sara ga vei ira na marama ni Kirisi era vakaitutu e cake ka vaka talega kina eso vei ira na turaga.
13 Ia ni ra sa kila rawa na Jiu mai Cesalonaika ni sa vunautaka tiko o Paula na vosa ni Kalou mai Peria, era sa qai lako mai ka mai vakavuna e dua na tiko yavavala vei ira na lewe ni vanua.
14 Ni ra sa kila na lewe ni lotu era sa sega ni vakaberabera ena nodra sa vakauti Paula me soko tani yani e wasawasa, ia o Sailasa kei Timoci e rau tikoga e Peria.
15 E so vei ira na veitomani kei Paula era kauti koya sara ki Aceni, sa qai vakauta mai kea e dua nai tukutuku o Paula vei Sailasa kei Timoci, me rau mai tomani koya e kea, sa mani rau biubiu mai. Ira Na Tamata Vuku E Aceni
16 Ni waraki rau tiko mai Aceni o Paula, sa vusolo na yalona ena nona rarawataka ni sa raica, na kena duri tu ena veiyasa ni koro levu oqo na Kalou matakau.
17 Na ka oqo sa lako kina o koya ki na vale ni lotu vei ira na Jiu, kei ira na kai Matanitu Tani sa lotu tiko, me wasea vei ira na cala ni matakau, ka la'ki wasea talega ena veivanua era dau osota tu na tamata, ena loma ni koro levu oqo.
18 E sota talega kei ira na tamata e tu vei ira na vuku vakavuravura, ka ra vakatokai na Epikuro kei na Sitoike. Ni vunautaki Jisu vei ira kei na nona tucake tale, e so e tukuna, oqo e dua na tamata edau levu nona vosa, eso e tukuna e dua tale na kalou tani e usumaka tiko o koya meda taura.
19 A ra sa tauri koya ka kauta kina vanua cecere i Arepakusi, ka tarogi koya, erawa ni keimami kila nai vakavuvuli vou cava o mai vosataka tiko oqo vei keimami?
20 "Ni keimami se qai rogoca vakadua ena daligai keimami na ka oqo. O koya oqo keimami via kila nai balabale dina ni veika keimami rogoca."
21 Vei ira na kai Aceni kei ira na tu vakavulagi kina, e sega ni dua na ka mera dau malele kina, ka vaka vo duadua ga ke ra rogoca e dua nai tukutuku vou. Na Nona Vosa Vei Ena Vale Levu (Aropakasi)
22 Sa qai lako o Paula me tucake tu mai ena vanua cecere, ka dau nodra i sotasota na tamata vuli ka kila ka o Arepakusi, ka tukuna mai, oi kemudou na kai Aceni, ni'u veiraiyaki ena veisaqata ni koro, au raica rawa na levu ni lotu dou dau cakava.
23 Ni'u lakova yani na veisaqata ni koro au raica na vanua ni nomudou dau lotu, au mani raica e dua nai cabocabo ni soro sa volai koto vaka oqo: KI VUA NA KALOU SA SEGA NI KILAI. Au tukuna vei kemuni, na cava o ni via lotu kina vua e dua na Kalou o ni sega ni kila:
24 Na Kalou ka bulia na vuravura kei na ka kecega sa tu kina, o Koya ga sa Turaga mai lomalagi kei vuravura oqo, sa sega ni tiko o koya ena vei vale ni lotu eda tara ena ligada.
25 E sega ni qaravi o Koya ena ka e bulia na tamata e ligana, ni sega vua na leqa, o koya ga e solia tiko na bula, na cagi meda ceguva kei na ka kecega.
26 E bulia o koya nai matai ni tamata (Atama) me vakai vakawataka na kawa tamata kecega i vuravura, ka sa lewa talega na nona cadra cake e dua na tamata kei na nona dromu sobu, kei na yalayala ni vanua me taukena,
27 Sai naki kecega ni ka oqo mera vakasaqarai Koya ka kunei Koya sara, ni sa sega ni yawa o koya mai vei keda;
28 Ni sa vu ni noda bula o koya, noda rawa ka kei na ka eda taukena, me vaka na ka e tukuna e dua nomudou dau ni serekali, 'Oi keda talega na luve ni Kalou.'
29 O koya oqo ni sa luve ni Kalou meda kakua kina ni nanuma ni Kalou e tautauvata kei na koula se siliva se na vatu se, na ka e ceuta ga na tamata ena nona vakasama.
30 E dina sara, na Kalou sa guilecava na gauna ni lecaika vaka oqori, ia sa vakarota e daidai na tamata kecega ena veivanua kecega mera veivutuni.
31 "Baleta ni sa lokuci oti tu na siga ena lewai kina na vuravura ena Nona lewa dodonu, mai vua e dua na tamata sa lesia tu o Koya, me na vakayacora nai tavi oqo. Ena vakadinadinataka o Koya vei ira na tamata ni o koya oqo, ena Nona vakaturi Koya cake mai na mate."
32 Ni ra sa rogoca ni dua na tamata e tucake mai na mate, era qai vakasesei koya, e so tale era tukuna vua, "Keimami na via rogoci iko tale ena ka o cavuta tiko oqo."
33 Sa biuti ira o Paula ka lako tani mai vei ira.
34 E lewe vica era tomani koya ni ra sa mai vakabauta, e dua vei ira o Taionisio mai na mata bose cecere na Arepakusi, e dua talega na yalewa na yacana o Tamarisi kei na so tale.


text:
Iwirini
Na iwirini e dua na ka e tiko kina na poidi kece sara ena dua na kalou ka soli vakayawa mai na dua na vakasama, na valenivolavola; vakaisoqosoqo na imoimoi dikeva lesu mai na dua na vanua e toso tiko kina ena dua na waqavuka me rawa ni tiko kina e dua na kena yawa mai na dua na tudei. Na kedrau yawa ni iwirini kei na valenivolavola sa vakatokai na radius. Na itukutuku oqo e baleta na iwirini mai na Euclidean geometry, kei na kena e vaka, na waqavuka e Euclidean, vakavo kevaka e sega ni vakamacalataki.


text:
KATO NI VEIVAKAVULICI 16A
E Vakatayaloyalotaki Lotu ni Veivanua vaKarisito o Jerusalemi?
Ena veigauna sa oti, e dau vakamacalataki ena noda ivola ni vakatayaloyalotaki lotu ni Veivanua vaKarisito o Jerusalemi vukitani. Na nodra qaravi matakau o ira na tawayalodina e Jerusalemi kei na takalevu ni ivakarau ca, eda nanuma kina na ka e yaco tiko vei lotu ni Veivanua vaKarisito. Ia ena dua na gauna tiko ga qo, sa sega ni tabaki ena noda ivola na parofisai me vakatayaloyalotaka e dua na ka, vakavo ke vakamatatataki tu ena iVolatabu. Vakacava e tiko na yavu vakaivolatabu ni vakatayaloyalotaki lotu ni Veivanua vaKarisito o Jerusalemi makawa? Sega.
Dikeva mada e vica na tikina qo: Dau kilai tu ena dua na gauna o Jerusalemi me vanua ni sokalou savasava; toso na gauna era qai vukitani na lewena. E duidui kina o lotu ni Veivanua vaKarisito ni se sega vakadua ni muria na sokalou savasava. Tekivu sara mai na ikava ni senitiuri G.V., sa dau vakavuvulitaka na ka lasu o lotu ni Veivanua vaKarisito.
Ni oti tale ga nodra vakarusai Jerusalemi na kai Papiloni, e vakadonuya tale na koro qori o Jiova, yaco tale me vanua ni sokalou savasava. Ia o lotu ni Veivanua vaKarisito a sega vakadua ni vakadonui koya na Kalou, ena sega tale ni kune ni sa vakarusai ena siga ni veivakararawataki levu.
Na cava gona eda na rawa ni tukuna ena ivakamacala kece qo? Nida dikeva na parofisai vakaivolatabu a vakayacori vei ira na lewe i Jerusalemi tawayalodina, eda na rairai tukuna, ‘Qo e vaka sara ga na ka e yaco tiko vei lotu ni Veivanua vaKarisito nikua.’ Ia e sega na yavu vakaivolatabu me dusia ni vakatayaloyalotaki lotu ni Veivanua vaKarisito o Jerusalemi makawa.


text:
Epereli 10-16
JEREMAIA 22-24
Sere 36 kei na Masu
iTekivu ni iVakamacala (Me kua ni sivia na 3 na miniti)
IYAU MAI NA VOSA NI KALOU
“E Tiko Vei Iko na ‘Uto mo Kilai’ Jiova?”: (10 min.)
Jr 24:1-3—E vakatauvatani ira na nona tamata o Jiova ina lolo (w13 15/3 8 ¶2)
Jr 24:4-7—O ira e vaka na lolo vinaka e dusi ira e talairawarawa na lomadra, era tu vakarau ni vakarorogo (w13 15/3 8 ¶4)
Jr 24:8-10—O ira e vaka na lolo ca e dusi ira na talaidredre, e ca na lomadra (w13 15/3 8 ¶3)
-
Vakekeli ena Vosa ni Kalou: (8 min.)
Jr 22:30—Vakacava e bokoca na ivakaro qo na dodonu i Jisu me dabe ena itikotiko i Tevita? (w07 15/3 10 ¶9)
Jr 23:33—Na cava na “icolacola i Jiova”? (w07 15/3 11 ¶1)
Na cava o vulica me baleti Jiova ena wili iVolatabu ni macawa qo?
Na cava eso tale na iyau vakayalo o raica ena wili iVolatabu ni macawa qo?
-
Wili iVolatabu: (Me kua ni sivia na 4 na miniti) Jr 23:25-36
GUMATUA ENA CAKACAKA VAKAITALATALA
iMatai ni Veisiko: (Me kua ni sivia na 2 miniti) g17.2 waqana—Me dua na yavu ni veisikovi lesu.
Veisikovi Lesu: (Me kua ni sivia na 4 na miniti) g17.2 waqana—Me dua na yavu ni veisiko tarava.
Vuli iVolatabu: (Me kua ni sivia na 6 na miniti) lv 5 ¶1-2—Me tara na lomana nomu veivakavulici.
NODA BULA VAKARISITO
“Meda Vakayaloqaqataki Ira na Malumu Vakayalo”: (15 min.) Mera vakaitavi na vakarorogo. Saravi na vidio Vakayaloqaqataki Ira na Malumu Vakayalo.
Vuli iVolatabu ni iVavakoso: (30 min.) kr wase 11 ¶1-8
Railesuvi na ka e vulici qai vakamacalataka vakalekaleka na ka ena vulici ena macawa tarava (3 min.)
Sere 82 kei na Masu


text:
Jeremaia
Chapter 40
Na vosa sa yaco vei Jeremaia mai vei Jiova, ni sa vakatalai koya yani mai Rama o Nipusaretani na kavetani ni valu i vakatawa, ni sa tauri koya oti ka sa vesuki vata e na sinucodo kei ira kece na kai Jerusalemi kei ira na Juta era vakabobulataki, era sa kau vakabobula ki Papiloni.
2 Ia na kavetani ni valu i vakatawa sa kauti Jeremaia, ka tukuna vua: "O Jiova na nomu Kalou sa cavuta na ca oqo ki na yasana oqo.
3 "Ka sa vakayacora, ka sa cakava o Jiova me vaka na nona vosa: ni dou sai valavala ca vei Jiova, ka sega ni vakarorogo ki na Domona, o koya ga sa yacovi kemudou kina na ka oqo.
4 "Ia oqo, raica, ka'u sa sereki iko e daidai mai na sinucodo sa vauci kina na ligamu. Kevaka e vinaka vei iko me daru lako ki Papiloni, daru mai lako; ka'u na vakaraici iko vinaka: ia kevaka e ca vei iko me daru mai lako ki Papiloni, sa kakua ga: raica, sa tiko e matamu na vanua kecega: ia na tikina sa vinaka ka dodonu vei iko mo lako kina, mo lako ga kina."
5 Ia ni sa sega ni lako o koya, sa tukuna vua, "Ia mo lesu tale yani vei Ketalaia na luve i Eaikami na luve i Safani, o koya sa lesia o tui Papiloni me lewa na veikoro vaka-Juta, mo dou tiko vata kei ira na tamata: se dua na tikina tani o vinakata mo lako kina, mo lako ga kina." A sa solia vua na kavetani ni valu i vakatawa e dua na kakana kei nai solisoli, ka vakatalai koya yani.
6 A sa lako yani o Jeremaia vei Ketalaia na luve i Eaikami ki Misipa; ka sa tiko vata tukuna kei ira na tamata era vo tiko e na vanua.
7 Ia ni ra sa rogoca o ira kece na kapiteni ni valu era tiko e vanua, kei na nodra tamata, ni sa lesi Ketalaia na luve i Eaikami o tui Papiloni me lewa na vanua, ka sa soli ira na tagane, kei na yalewa, kei na gone, kei ira eso na dravudravua ni vanua, era sa sega ni kau tani ki Papiloni, me vakaraica o koya,
8 Era sa qai lako mai vei Ketalaia ki Misipa—io o Isimeli na luve i Necanaia, kei Joenani kei Jonacani oi rau na luve i Karea, kei Siraia na luve i Tanumeci, kei iratou na luve i Efei na kai Nitofa, kei Jisanaia na luvena e dua na luve i Meeka, o ira vata kei na nodra tamata.
9 A sa bubului vei ira o Ketalaia na luve i Eaikami na luve i Safani, vei ira talega na nodra tamata, ka vaka, "dou kakua ni rere ni qaravi ira na kai Kalitia: dou tiko ga e na vanua, ka qaravi tui Papiloni, dou na qai vinaka kina.
10 "Ia oi au, raica, au na tiko ga e Misipa, me'u qaravi ira na kai Kalitia, era na lakovi keda mai: ia oi kemudou, dou kumuna na waini, kei na vuata matua, kei na waiwai, ka maroroya e na nomudou saqa, ka tiko ga e na nomudou veikoro dou sa taura."
11 Ia o ira kece na Juta mai Moapi, vei ira talega na luve i Amoni, mai Itomi talega, kei ira mai na veivanua kece, ni ra sa rogoca ni sa laiva tu yani o tui Papiloni na kedra vo ni Juta, ka sa lesi Kitalaia na luve i Eaikami na luve i Safani, me lewai ira,
12 era sa qai lesu kece mai o ira na Juta mai na veiyasana kecega era sa dui vakasavi kina, ka ra sa lako mai ki na vanua o Juta, kivei Ketalaia, ki Misipa, ka ra sa kumuna na waini, kei na vuata matua, e dua na ka levu sara.
13 Ia o Joenani na luve i Karea, kei ira kece na kapiteni ni valu mai colo, era sa lako mai kivei Ketalaia ki Misipa,
14 A ra sa tukuna vua, "O sa kila dina, se segai, ni sa talai Isimeli mai na luve i Necanaia o Pealisi na nodra tui na luve i Amoni me vakamatei iko? "Ia sa sega ni vakadinati ira o Kitalaia na luve i Eaikami.
15 Ia o Joenani na luve i Karea sa qai tukuna lo vei Kitalaia e Misipa, "Me'u lako mada, me'u vakamatei Isimeli na luve i Necanaia, ia ena sega ni kila e dua na tamata: a cava me vakamatei iko kina o koya, me ra veiseyaki kina na kai Juta era sa soqoni mai vei iko, ka rusa na kena vo ni Juta?"
16 Ia sa tukuna o Ketalaia na luve i Eaikami vei Joenani na luve i Karea, "Mo kakua ni cakava na ka oqo: ni o sa lasutaki Isimeli."


text: 31 E vosa tale vei Mosese o Jiova, e kaya:2 “Raica, au sa digitaki* Pisalieli+ na luvei Urei, e luvei Ure mai na yavusa i Juta.+3 Au na vakasinaiti koya ena yalo ni Kalou, me soli vua na vuku, na yalomatua, kei na kila ni cakacakaniliga kece ga,4 me baleta na buli iyaya vakamaqosa, na cakacaka ena koula, siliva, kei na kopa,5 na kena ta kei na kena vakadaberi na vatu,+ kei na caka ni veimataqali iyaya kau.+6 Au sa lesi Aoliapi+ na luvei Eiisamaki mai na yavusa o Tani me vukei koya, au na biuta na vuku ina lomadra kece na kenadau,* mera cakava kina na ka kece au vakarota vei iko:+7 na valelaca ni veitavaki,+ na kato ni iVakadinadina+ kei na isogo e delana,+ na iyaya kece ni valelaca,8 na teveli+ kei na kena iyaya, na itutu ni cina koula dina kei na kena iyaya kece,+ na icabocabo ni ka boivinaka,+9 na icabocabo ni isoro kama+ kei na kena iyaya kece, na beseni kei na kena itutu,+10 na isulu era tali vakamatailalai, na isulu tabu nei Eroni na bete, na nodratou isulu na luvena tagane me ratou veiqaravi kina vakabete,+11 na waiwai ni veilumuti kei na ka boivinaka e dau vakamai ena tikina tabu.+ Mera cakava na ka kece au vakaroti iko kina.”12 E kaya tale vei Mosese o Jiova:13 “Vosa vei ira na Isireli qai tukuna vei ira, ‘Moni muria sara ga na noqu siga ni vakacecegu,+ ni qo na ivakatakilakila vei au kei kemuni ena nomuni itabatamata kece, moni kila kina ni o yau o Jiova au vakatabui kemuni.14 Moni muria na Siga ni Vakacecegu, ni ka tabu vei kemuni.+ O koya ga e beca me vakamatei. Ke mani dua e cakacaka ena siga qori, me muduki laivi* na tamata oya mai na kedra maliwa na nona tamata.+15 Me ono na siga me caka na cakacaka, ia na ikavitu ni siga e siga ni vakacecegu, me gauna sara ga ni cegu.+ E ka tabu vei Jiova. O koya e cakava e dua na cakacaka ena Siga ni Vakacecegu me vakamatei.16 Mera muria na Isireli na Siga ni Vakacecegu, mera vakananuma na Siga ni Vakacecegu ena nodra itabatamata kece. Qo na veiyalayalati tudei.17 Qo na ivakatakilakila tudei vei au kei ira na lewe i Isireli,+ ni a cakava na lomalagi kei na vuravura o Jiova ena ono na siga, ia ena ikavitu ni siga e cava kina nona cakacaka qai vakacegu.’”+18 Ni vosa oti ga vei koya e Ulu i Saineai, e solia vei Mosese e rua na vatu raraba ni iVakadinadina,+ na vatu raraba e volai ena iqaqaloniliga ni Kalou.+


text:
Turaganilewa
Chapter 6
O ira na luvei Isireli era sa cakava na ka ca ena mata i Jiova. Sa soli ira kina o Jiova ki na ligadra na Mitiani me vitu na yabaki,
2 Sa kaukauwa tiko na ligadra na Mitiani vei ira na Isireli. O ira na luvei Isireli era sa kelia na veiqara kei na veiqaravatu ka tara na veibai ni valu kaukauwa ena vei ulunivanua.
3 Sa qai yaco na veika kece era teivaka na Isireli, era sa lako mai na Mitiani kei ira na Amalekaiti kei ira na tamata mai na Tokalau me veicoqacoqa.
4 Era sa dau mai vaka keba voleka ga vei ira na Isireli, me ra vakacacana kina na veika kece era tea, me yaco sara ki na vanua vaka Qasa. E ra sa sega ni dau vakavoca e dua na ka sa tei se manumanu.
5 Era sa dau lako mai vata kei na nodra manumanu, na vale laca ka ra sa rui lewe vuqa me vaka na vodre. Na tamata na Kameli sa sega ni wili rawa. Era sa dau lako mai me ra mai vakarusa na vanua.
6 Era sa dravudravua vakalevu na Isireli baleti ira na Mitiani. Era sa qai tagi vei Jiova o ira na Isireli.
7 Sa qai yaco ni ra sa tagi vei Jiova o ira na Isireli, baleti ira na Mitiani,
8 Sa tala mai e dua na Parofita o Jiova vei ira na Isireli ka tukuna, "Sa tukuna vaka oqo o Jiova na Kalou e Isireli, 'Au sa kauti kemuni tani mai Ijipita ka kauti kemuni tani mai na vale ni veivakabobulataki;
9 'Ka Au sa sereki kemuni tani mai na liga ni veivakabobulataki mai vei ira na Ijipita, ka cemuri ira tani mai matamuni ka solia vei kemuni na nodra qele.
10 'Au sa tukuna talega vei kemudou, "Oi au o Jiova na nomudou Kalou; mo ni kua ni rerevaka na nodra kalou na Amoraiti na nodra vanua o ni sa tiko kina." O ni sa sega ni talairawarawa ki na Domoqu.'"
11 Sa lako mai na Agilosi i Jiova ka mai dabe toka ena ruku ni vu ni oki mai Ofira, sa nei Joasi na Epiesari, ia na luvena o Kitione sa samu sila tiko ena vanua ni caka waini me vunitaki koya kina mai vei ira na Mitiani.
12 Sa basika vua na Agilosi i Jiova ka tukuna vua, "Sa tiko vata kei iko o Jiova, o iko na tamata qaqa ni vala!"
13 Sa vosa vua o Kitione, "Noqu turaga kevaka sa tiko vata kei keda o Jiova, na cava ga sa yaco tiko kina oqo vei keda? Sa E vei kece na Nona veivakurabuitaki era sa tukuna vei keimami na qase ena nodra tukuna, 'Sa sega beka ni kauti keda tani mai Ijipita o Jiova?' Ia oqo sa qai biuti keda tu ka soli keda yani ki na ligadra na Mitiani."
14 Sa vuki vua o Jiova ka vaka, "Mo lako ena kaukauwa sa nomu, o na vakabulai ira kina na Isireli mai na ligadra na Mitiani me vaka ga e dua na tamata?"
15 Sa vosa lesu o Kitione ka vaka, "Noqu Turaga, me'u na vakabulai Isireli vakacava? Na noqu yavusa sa malumalumu duadua vei ira na Manasa ka au tamata lailai duadua ena vale nei tamaqu."
16 Sa tukuna vua o Jiova, "Sa dina sara Au na tiko vata kei iko, o na vakadrukai ira na Mitiani me vaka e dua ga na tamata."
17 Sa qai tukuna lesu vua o Kitione, "Kevaka kau sa totaki mai na Matamuni, mo ni solia e dua nai vakatakilakila ni sai Kemuni sa vosa tiko vei au.
18 "Mo ni kua ni lako tani eke me yacova ni'u sa kauta mai vei kemuni nai soro ka biuta e Matamuni, au kerea." Sa vosa o Jiova ka vaka, "Au na waraki iko me yacova ni o sa lesu mai."
19 Sa lako o Kitione ka vakarautaka e dua na luve ni me, na madrai sa sega ni vakaleveni. Sa vakarautaka oqo ka kauta mai ena bola kei na kena kuro; sa kauta sara mai vei Jiova ena ruku ni vuni oki ka vakacabora.
20 Sa vosa vua na Agilosi I Jiova ka vaka, "Kauta na madrai kei na leweni manumamu ka biuta e dela ni vatu, sova yani na tikina lalai." Sa vakayacora o koya.
21 Na Agilosi i Jiova sa dodoka yani na kau sa tiko e ligana ka tara yani nai soro sa tiko ena dela ni vatu; sa lako mai na yameyame ni buka mai na vatu ka kania kece nai soro, sa lako tani na Agilosi I Jiova mai matana.
22 Sa qai kila o Kitione ni oqo na Agilosi i Jiova, sa tukuna, "Io na Kalou o Jiova, ni'u sa raica e mataqu na Agilosi I Jiova."
23 Sa tukuna vua o Jiova, "Me tiko vei iko na vakacegu, kua ni rere, ni o na sega ni mate."
24 Sa tara mai kea e dua nai cabocabo ni soro vei Jiova o Kitione ka vakayacana o Jiova-sa- Dauniveivakacegui (Salomi). Ena siga oqo e se Ofara ni Episeraite.
25 Ena bogi tiko ga o ya sa tukuna vua o Jiova, "Kauta na bulumakau gonegone oqori vei tamamu, na kena i karua e sa yabaki vitu tiko, basuka sobu nai cabocabo ni soro nei Peali sa nei tamamu ka taya sobu na matakau sa tiko voleka kina;
26 "Ka mo tara e dua nai cabocabo ni soro ena dela ni vatu oqo ena kena i valavala dina, taura nai karua ni bulumakau gonegone oqori ka vakacabora mei soro kama ka me kena buka na matakau kau o sa taya sobu oti."
27 Ia o Kitione sa kauta e tini na tagane mai vei ira na nona dauveiqaravi ka cakava me vaka sa tukuna vua o Jiova, Ia, baleta ni rerevaka na vuvale nei tamana kei ira na tagane ena koro, sa dredre vua me cakava ena siga, sa qai vakayacora ga ena bogi.
28 Ni ra sa yadra ena mataka na tagane ena koro, sa basuraki oti tu na i cabocabo ni soro nei Peali, ka sa davo oti tu na matakau kau, ka sa vakacabori oti tu na bulumakau gonegone oqori ki nai cabocabo ni soro e se qai tara vou.
29 Era sa veivosaki vakai ira, "O cei sa cakava oqo?" Ni ra sa vakatataro tiko, era sa tukuna eso, "O Kitione na luvei Joasi sa cakava oqo."
30 Era sa tukuna vei Joasi na tagane ena koro, "Kauta mai na luvemu me mai vakamatei baleta ni sa basuka sobu na i cabocabo ni soro nei Peali, sa taya sobu talega na matakau kau."
31 Sa vosa o Joasi vei ira kecega sa tu voleka vua ka vaka: "O ni na totaki Peali li? O ni na vakabulai koya li? O koya sa totaki Peali me vakamatei ni se mataka lailai, kevaka sa Kalou o Peali me totaki koya mada, ni sa basuki sobu na nonai cabocabo ni soro!"
32 Sa vakayacani koya ena siga koya koJerupeali, ni sa tukuni kina, "Me tokoni koya ga o Peali, ni sai koya ga sa tavalaka na nona cabocabo ni soro."
33 Era sa soqoni vata kece mai na ka Mitiani na kai Amalekaiti kei ira mai na Tokalau, era sa takoso ka laki vakaitikotiko ena buca mai Jeserieli.
34 Ia, na Yalo i Jiova sa lako mai vei Kitione, ka sa uvuca na davui ka ra sa vakasoqoni vata mai vua o ira na luvei Epieseri, me ra tu mai dakuna.
35 Sa vakauta nai tukutuku vei ira kece na Manasa, era sa tu talega mai dakuna o ira na Manasa. Sa vakau talega nai tukutuku vei ira na Esa, na Sevuloni, na Navitalai. Era sa lako mai me ra mai sota ka to vata.
36 Sa vosa vua na Kalou o Kitione ka vaka: "Kevaka o ni sa vakabulai ira na Isireli ena ligaqu, me vaka o ni sa tukuna oti –
37 "Au na biuta tiko na vuti ni sipi ena vanua ni samu sila, kevaka sa tiko ga na tegu ena vuti ni sipi ka sega ena qele – oqori au na kila kina ni o ni na vakabulai Isireli ena ligaqu me vaka ga o ni sa tukuna."
38 Sa qai yaco me vaka kina ena mataka lailai ni siga ka dua ni sa loba na vuti ni sipi, sa sinai sara e dua na bilo ena tegu.
39 Sa vosa tale vua na Kalou o Kitione ka vaka: "Mo ni kua ni cudruvi au, me'u kerekere tale mada vakadua: me vakadua tale, na vuti ni sipi me mamaca ka me suasua ga na qele ena tegu."
40 Sa qai vakayacora vaka kina na Kalou ena bogi o ya, sa mamaca duadua ga na vuti ni sipi ka sa suasua kece na qele ena tegu.


text:
Tukutuku Lekaleka: 30th January, 2019
Sa veitalanoataki tu ga na Hamilton 7s
E dina ni sa mai oti na sotasota ni Hamilton 7s, e sa veitalanoataki tu ga oqo na nodratou qito totoka na cauravou.
Ia vei iratou na cauravou, eratou sa vakanadakuya na qito mai Niusiladi, me vaka ni ratou sa vakanamata vakatabakidua ki na Sydney 7s mai Ositerelia ka na vakayacori tiko ena Vakarauwai kei na Sigatabu ga oqo.
Liutaka na ilakolako o Waqainabete
E liutaka e dua na ilakolako e Viti ki nai ka 144 ni bose ni World Health Organisation (WHO) Executive Board ki Geneva, na Minisita ni Bula o Vuniwai Ifereimi Waqainabete.
Ena rua na macawa na bose oqo.
Erau sa laki sota vata kei na kena iliuliu levu o Dr Tedros Adhanom Ghebreyesus ka vakavinavinakataka na nona veiliutaki vinaka.
Ko Viti taudua na matanitu ena Pasivika e tiko ena bose cecere oqo.
Namaki me yaco na wai ena Evereli
Era namaka tiko mai na koro vakaturaga o Ucunivanua mai Verata, Tailevu ni sa na yaco yani kina koro na wai ena vula o Evereli.
E tukuna mai ki na Siga Vou na turaganikoro o Ratu Sevanaia Verata, ni ra sa raica lesuva tiko mada na paipo era takosova na wai ena kena vakadurutaki me tokoni vinaka.
Era cakacaka tiko ko ira mai na Tabana ni Wai ka ra veivuke na lewenivanua era digitaki. Esa dede na leqa ni wai e Ucunivanua, ia oqo, e tukuna o Ratu Sevanaia, e sa na mai vakarau oti ena veivuke ni matanitu e veiliutaki tiko oqo.
Oti na vuli e na koro o Nakorovatu
Sa mai qaravi oti e dua na vuli ena koro o Nakorovatu ena tikina o Waima ena yasana o Naitasiri.
Na vuli oqo e baleti ira na itabagone ka na nodra itavi ena nodra koro, tikina kei na yasana. E tukuna na iliuliu vakavanua ni koro, o Ratu Timoci Rokobukete ni vuli oqo era wili ruarua kina na cauravou kei na gone yalewa.
E levu vei ira oqo era sa biu vuli ka ra sa laki tu ga ena koro, ka ra marautaka na nodra vuli. E tukuna o Ratu Timoci ni na vakayacori tale e dua me vaka ni ra ka yali eso na turaga ni mataqali.


text:
Saturday, July 22, 2006
Wai mai Saparia
Oqori e tolu nai taba ni qara wai mai Saparia mai Yacata. E vodea na wai oqo i'a e rabai levu na qara ni da curuma yani ka savasava vinaka. Me vakataka na vei qara wai mai Yacata, e batabata vinaka na wai ka veiwaki tu kei na waitui.
E tiko na wai mai Saparia ena tutu ni veikau mai Solove ena yasa ni gunisala gole e loma ni vanua ki Daku ni koro mai Yacata.
E talanoataki ni rau a mai tiko voli ena qara wai oqo rau lewe rua na veidrotaki mai na koro, me vica na macawa, ka rau tatavu ka moce ena loma ni qara e Saparia. Eratou taba tiko ena qara wai oqo ko Turaga ni Ovisa Epineri, Sai Lealea kei Matai mai Yacata.
No comments:
Subscribe to: Post Comments (Atom)


text:
WASE 120
Sala me Ratou Vua Kina na Tisaipeli Qai iTokani i Jisu
-
VAINI DINA KEI NA TABANA
-
TIKO GA ENA LOLOMA I JISU
E veitalanoa vinaka o Jisu kei ratou na nona yapositolo yalodina me vakayaloqaqataki ratou kina. Sa bogilevu, de dua sa sivi na tinikarua ena bogi. E cavuta sara o Jisu e dua na vosa vakatautauvata momona:
E kaya: “O yau na vaini dina, o Tamaqu na ivakatawaniwere.” (Joni 15:1) Nona vosa vakatautauvata e salavata kei na ka e tukuni ena vica na senitiuri yani e liu me baleta na matanitu o Isireli, e dau vakatokai me vaini i Jiova. (Jeremaia 2:21; Osea 10:1, 2) Ia sa na vakanadakuya na matanitu qori o Jiova. (Maciu 23:37, 38) Dua na vakasama vou e vakabibitaka e ke o Jisu. O koya sara ga na vaini sa tekivu teivaka voli mai o Tamana mai na gauna e lumuti kina ena yalo tabu ena 29 G.V. Ia e kaya o Jisu ni so tale na ka e okati ena kena vakatayaloyalotaki koya na vaini:
“Na tabaqu kece e sega ni vua e kauta laivi [o Tamaqu], na tabaqu kece e vua e samaka me rawa ni vua vakalevu. . . . Ena sega ni vua ga vakataki koya na tabanivaini, vakavo ke sema tiko ina vuna. O kemudou tale ga dou na sega ni vua rawa ke dou sega ni duavata tiko kei au. O yau na vaini, o kemudou na tabaqu.”—Joni 15:2-5.
Sa yalataka oti o Jisu vei ratou na nona tisaipeli yalodina ni na tala mai e dua na dauveivuke ni sa lako, na yalo tabu. Oti e limasagavulukadua na siga, e sobuti ratou na yapositolo kei na so tale na yalo tabu, era vakatokai kina mera tabanivaini. E bibi mera duavata kei Jisu na ‘tabana’ kece. Na vuna?
E kaya o Jisu: “O koya e duavata tiko kei au, au na duavata kei koya, o koya qo ena vua vakalevu, ke sega o yau, dou na sega ni rawata e dua na ka.” Na ‘tabana’ e dusi ira na imuri yalodina i Jisu era vua vakalevu, vakatotomuria na itovo i Jisu, gumatua ni vunautaka na Matanitu ni Kalou ra qai vukea e levu tale mera tisaipeli. Vakacava ke sega ni duavata tiko ga kei Jisu e dua qai sega ni vua? E kaya o Jisu: “O koya e sega ni duavata tiko kei au, ena viritaki laivi.” Ia e tukuna tale: “Ke dou duavata tiko kei au, qai tiko tale ga e lomamudou na noqu vosa, na ka ga dou kerea ena yaco vei kemudou.”—Joni 15:5-7.
Sa qai tokaruataka o Jisu na ka sa cavuta oti vakarua—me muri nona ivakaro. (Joni 14:15, 21) E vakamacalataka sara e dua na sala vinaka mera vakaraitaka kina na tisaipeli nira sa cakava tiko qori: “Ke dou muria na noqu ivunau, au na qai lomani kemudou tiko ga, me vaka ga na noqu muria na ivakaro i Tamaqu qai lomani au tiko ga o koya.” E sega ni rauta me rau lomani ga na Kalou o Jiova kei na Luvena. E kaya o Jisu: “Qo na noqu ivakaro, mo dou veilomani me vaka ga na noqu lomani kemudou. E sega ni dua na loloma e sivia na loloma qo, me dua e solia nona bula ena vukudra na nona itokani. Dou noqu itokani ga ke dou cakava na ka au vakarota vei kemudou.”—Joni 15:10-14.
Sa vo ga e vica na aua me vakaraitaka o Jisu nona loloma ena nona solia nona bula ena vukudra kece era vakabauti koya. E dodonu me uqeti ratou nona imuri na nona ivakaraitaki, me ratou dau vakuai ratou ena so na ka me ratou veilomani kina. Na loloma qori ena kedratou ivakatakilakila, ni sa kaya oti o Jisu: “Na ka qo era na kila kece kina ni dou noqu tisaipeli, ke dou veilomani.”—Joni 13:35.
E dodonu me ratou raica tale ga vakabibi na yapositolo nona vakatokai ratou o Jisu me “itokani.” Ni vakamacalataka na vuna, e kaya o Jisu: “Au sa kacivi kemudou mo dou noqu itokani, baleta na ka kece au rogoca vei Tamaqu au vakatakila vei kemudou.” E ka dokai dina me ratou veitokani voleka kei Jisu ratou qai kila na veika e vakatakila vua o Tamana! Ia me dei tiko ga na veitokani qori, e dodonu me ratou “vua tiko ga.” Ke ratou cakava qori, e kaya o Jisu: “[Ena] solia vei kemudou o Tamaqu na ka kece dou kerea vua ena yacaqu.”—Joni 15:15, 16.
Nodratou veilomani na ‘tabana’ se tisaipeli i Jisu ena vakaukauataki ratou ena veika sa vakarau yaco. E tukuna rawa ni na cati ratou o vuravura, ia e vakayaloqaqataki ratou ena nona kaya: “Ke cati kemudou o vuravura, mo dou kila ni a cati au e liu qai cati kemudou e muri. Ke dou vakavuravura, ena lomani kemudou o vuravura me vaka ni dau lomana na ka e nona. Ia ni dou sega ni vakavuravura, . . . qo na vuna ena cati kemudou kina o vuravura.”—Joni 15:18, 19.
E kaya tale o Jisu me baleta na vuna eratou na cati kina: “Era na cakava na ka kece qo vei kemudou ena vuku ni yacaqu, nira sega ni kilai koya e talai au mai.” E tukuna o Jisu ni nona cakamana e vakavotuya nira cala o ira era cati koya: “Keu a sega ni cakava vei ira na cakacaka e se sega ni cakava e dua tale, ke ra sega ni okati mera ivalavala ca, ia qo era sa raica na ka au cakava, era cati au, era cati Tamaqu tale ga.” Kena ibalebale nodra cati Jisu e vakayacori kina na parofisai.—Joni 15:21, 24, 25; Same 35:19; 69:4.
E yalataka tale o Jisu ni na tala mai na dauveivuke, na yalo tabu. Na igu kaukaua qori e rawa ni soli vei ira kece nona imuri me rawa nira vua ra qai ‘tukuni Jisu.’—Joni 15:27.


text:
46 Qo na vosa i Jiova vei Jeremaia na parofita me baleti ira na veivanua:+2 O Ijipita,+ me baleta na mataivalu nei Fero Niko+ na tui Ijipita e tiko ena bati ni Uciwai na Uferetisi qai vakadruka e Kakimisi o Tui Nepukanesa* e Papiloni, ena ikava ni yabaki i Jioiakimi+ na luvei Josaia na tui Juta:3 “Moni vakarautaka na isasabai lalai* kei na isasabai lelevu,Moni lako yani ena ivalu.4 Moni vakarautaka na ose moni vodo, o kemuni na dauvodo ose.Moni tuva, moni dara na nomuni isala.Moni masia na nomuni moto, moni dara na nomuni isulunivalu.5 ‘Na cava au raica kina nira domobula?Era suka, e vurumemea na nodra tamata qaqa.Era dro ena taqaya, era sega ni raivuki na nodra tamata qaqa.Era rere taucoko,’ e kaya o Jiova.6 ‘E sega ni dro rawa o koya e totolo, e sega tale ga ni bula na tamata qaqa.Ena vualiku ena bati ni Uciwai na Uferetisi,Era tarabe, era bale.’+7 O cei qo e lako cake tiko mai me vaka na Uciwai na Naile,Me vaka na veiuciwai e voravora na kena wai?8 E lako cake mai o Ijipita me vaka na Uciwai na Naile,+Me vaka na veiuciwai e voravora na kena wai,E kaya, ‘Au na lako cake meu luvuca na vuravura.Au na vakarusa na koro kei ira na tiko kina.’9 Moni lako cake na ose!Moni veiciciyaki na qiqinivalu!Mera lako yani na tamata qaqa,O kemuni na kai Kusa kei Pate oni taura tiko na isasabai,+Kei kemuni mai Lutimi+ oni taura moni loveca* na dakaititi.+10 “Na siga oya e nona na Turaga Cecere Duadua o Jiova ni lewe vuqa,* na siga ni veisausaumi me cudruvi ira kina na kena meca. Ena kana na iseleiwau ena mamau, ena gunuva na nodra dra, ni vakarautaka na Turaga Cecere Duadua o Jiova ni lewe vuqa na nona isoro ena vanua mai na vualiku ena bati ni Uciwai na Uferetisi.+11 Mo lako cake i Kiliati mo kauta mai na waiwai boivinaka,+O iko na goneyalewa ni Ijipita.E sega ni yaga mo vakalevutaka na kemu iwali,Ni sega na wai mo bula kina.+12 Era rogoca na veivanua na nomu madua,+E lalata na vanua na nomu tagi.Ni tarabe e dua na tamata qaqa vua e dua tale,Erau bale ruarua.”13 Qo na vosa i Jiova vei Jeremaia na parofita me baleta na nona lako mai o Tui Nepukanesa* e Papiloni me valuta na vanua o Ijipita:+14 “Moni tukuna e Ijipita, moni vakarogoya e Mikitoli.+Moni vakarogoya e Nofi* kei Tapenesi.+Moni kaya, ‘Mo tuva, mo vakarau,Ni na kana wavokiti iko e dua na iseleiwau.15 Na cava era kuitaki kina na nomu tamata kaukaua?Era sega ni dei,Ni cemuri ira o Jiova.16 Era tarabe era lutu vakalewe levu.Era veikayaka tiko:“Tucake! Meda lesu vei ira na kainoda kei na noda vanuaEna vuku ni veivakararawataki ni iseleiwau.”’17 Era kacivaka e kea,‘E kosakosa wale ga o Fero na tui Ijipita.Sa sivia o koya na kena gauna.’*+18 ‘Me vaka niu bula dina tiko,’ e kaya na Tui na yacana o Jiova ni lewe vuqa,‘Ena lako yani o koya* me vakataki Tepori+ ena veiulunivanua,Me vakataki Kameli+ ena bati ni waitui.19 Mo vakarautaka na nomu iyaya ni o na kau vakavesu,O iko na goneyalewa o tiko mai Ijipita.Ni na domobulataki o Nofi,*Ena vakamai* me sega ni dua e tiko kina.+20 O Ijipita e vaka na bulumakau yalewa matavinaka,Ia ena kati koya na lagokata mai na vualiku.21 Era vaka mada ga na luvenibulumakau yagovinaka na nona sotia saumi,Ia era suka tale ga, era dro.Era sega ni tudei,+Ni yaco mai na nodra siga ni rarawa,Na gauna mera totogitaki kina.’22 ‘E rogo yani na domona me vaka na gata.Nira lako yani vua vakalewe levu, era tauri matau,Me vakataki ira na ta kau.*23 Era na musuka na nona veikau,’ e kaya o Jiova, ‘ke dredre mada ga ni lakovi.Nira lewe levu sara mai na vodre, era sega ni wili rawa.24 Ena vakamaduataki na goneyalewa ni Ijipita.Ena soli yani vei ira na tamata mai na vualiku.’+25 “E kaya o Jiova ni lewe vuqa na Kalou ni Isireli: ‘Au na totogitaki Emoni+ mai No,*+ o Fero, o Ijipita, o ira na nona kalou,+ kei ira na nona tui, io o Fero kei ira kece na vakararavi vua.’+26 “‘Au na soli ira vei ira na via vakamatei ira tiko,* vei Tui Nepukanesa* e Papiloni+ kei ira na nona tamata. Ia ena tawa tale me vaka e liu,’ e kaya o Jiova.+27 ‘Mo kua ni rere, Jekope na noqu dauveiqaravi,Mo kua ni domobula, Isireli.+Au na vakabulai iko mai na vanua yawaKei ira na nomu kawa mai na vanua era bobula tu kina.+Ena lesu o Jekope, ena tikovinaka, ena vakacegu,Ena sega ni dua me vakarerei koya.+28 Mo kua ni rere Jekope na noqu dauveiqaravi,’ e kaya o Jiova, ‘niu tokoni iko.Au na vakarusai ira kece na veivanua au vakasavi iko kina,+Ia au na sega ni vakarusai iko.+Au na vakadodonutaki iko vakarauta ga,+Au na tauca na kemu itotogi, o na sega ni drovaka.’”
iVakamacala e ra
^ Ipe., “Nepukatiresa,” e dua tale na kena ivolavolai.
^ Na isasabai lalai era dau kauta na dauvanataka na dakaititi.